Summary: Romanttiset ASMR-videot torjuvat surua ja yksinäisyyttä, mutta voivat myös vetää ihmisiä sivuun yhteiskunnasta.

– Yritetään saada tää sun kuume laskemaan, hän kuiskaa.
 – Oliko sun pääkin kipeä? Se ei oo kyl yhtään kivaa. Annan sulle vähän buranaa, jos se auttais kipuihin.
 Nuori mies ottaa käsiinsä lääkerasian, josta ikään kuin ravistelee yhden tabletin kädelleni.
 – Oot tosi söpö kipeänäkin, kuulen.
 Painava hengitys tuntuu luuytimissäni.
 Nuori mies tarttuu kirjaan ja alkaa lukea hiiren ja rotan kamppailusta kertovaa satua. Viiden minuutin jälkeen hiiren seikkailut jäävät kuitenkin kesken, kun hän kännykkäni ruudulla laskee kirjan sivuun.
 – Lähen nyt, mutta tuun kohta takas. Katotaan sit vaikka leffoja, tehdään popkorniakin, hän sanoo kuiskaten, katsoo silmiin ja hymyilee.
 Owen Dennis Riley  on 17-vuotias yhdysvaltalaisnuori, joka ei ole koskaan seurustellut.
 Sitä on vaikea uskoa, kun näkee hänen hymyilevän kameralle ja lepertelevän mikkiin.
 Riley, joka tunnetaan Youtubessa nimellä  DennisASMR , on iskenyt kultasuoneen. Hän tekee videoita, joissa yhdistää trendikkään, rauhoittavia aistielämyksiä synnyttävät ASMR-äänet ja poikaystäväroolileikit.
 Lyhenne ASMR muodostuu sanoista  autonomous sensory meridian response.  Sillä tarkoitetaan rauhoittavia, kihelmöiviä aistielämyksiä, joita jotkut saavat kuulo-, näkö- ja tuntoaistin kautta. Mikin ääressä voi vaikka maiskutella ruokaa tai rapistella paperia.  Kaikki eivät myöskään saa äänistä minkäänlaisia nautinnollisia tuntemuksia .
 Satojen tuhansien mielikuvituspoikaystävä
 Riley puhuu, katsoo ja hoivaa videoidensa katsojaa kuin palavasti rakastunut puhuisi, katsoisi ja hoivaisi mielitiettyään. Videoiden aiheet vaihtelevat kumppanin meikkaamisesta ja sänkyyn peittelemisestä muun muassa jutun alussa esiteltyyn  kipeän rakkaan olon parantamiseen . Yhdellä videolla hän jopa laulaa katsojilleen  tuutulaulun .
 Todellisuudessa Riley vain istuu yksinään tietokoneensa ääressä, katselee kameraa ja rupattelee mikkiin käyttäen samalla erilaisia apuvälineitä ja valaistusta luomaan aidon oloista tunnelmaa. Videot eivät ole seksuaalisia.
 Homma niin sanotusti toimii. Rileyllä on Youtubessa lähes 600 000 seuraajaa ja hänen videoitaan on katsottu yli 70 miljoonaa kertaa. Videot täyttyvät kommenteista, joissa Rileyta palvotaan ihanana ja yksinäisyyden poistajana.
 Riley tähtää avittamaan videoillaan katsojiensa rentoutumista ja nukahtamista, mutta samalla hänestä on syntynyt monille kuin poikaystävä, joka lohduttaa hädän hetkellä ja osoittaa tukensa maailmassa, jossa niin moni on yksin ja yksinäinen.
 Eikä videoita tietenkään pelkästä hyväntekeväisyydestä tehdä.
 Tubettajat tienaavat videoissa näytettävillä mainoksilla. Riley kertoo  New York Timesille  tienaavansa kolme dollaria jokaista tuhatta katsojaa kohden. Hänen ASMR-videonsa keräävät katsojia noin 150 000:sta kahteen miljoonaan kappaleelta. Riley saa yhdestä videosta siis jopa useita tuhansia dollareita.
 "En missään vaiheessa sano, että olisin tyttöystävä"
 Suomen aktiiviset ASMR-tubettajat lasketaan ainakin vielä muutamissa kymmenissä. Heistäkin vain pari tienaa kuiskuttelullaan ja hipsuttelullaan mainittavia summia.
 Romanttista roolileikki-ASMR:ää ei meillä Suomessa juuri tehdä. Kyseessä on maailman myrskyllä valloittaneen ilmiön yksi haara. ASMR:ää voi halutessaan tehdä millä teemoilla tahansa.
 Mä vaan hellin sitä ihmistä.  ASMR-tubettaja Assi Jokivirta
 Yksi Suomen suosituimmista ASMR-videoita tuottavista tubettajista on 34-vuotias lahtelainen  Assi Jokivirta , joka tunnetaan Youtubessa nimellä  Assi Ilona .
 Myös musiikkia tehnyt Assi Jokivirta päätyi ASMR:n tekoon puolivahingossa. Hän sai muiden videoista valtavasti apua ja halusi kokeilla, osaisiko itsekin. Jaani Lampinen / Yle
 Jokivirta tekee paljon eriteemaisia videoita. Jotkut sopivat lapsille, jotkut vanhemmille ihmisille. Yleiset, mukana kulkevat säännöt ovat kuitenkin seuraavat: hän ei halua järkyttää eikä hyödyntää seksuaalisia elementtejä.
 Jokivirralla on muun muassa videot, joiden nimissä mainitaan " I love you / rakastan sut puhki " ja " Lellin sut piloille ". Hänen mukaansa niitä ei ole tehty romanttisessa mielessä.
 Jokivirta on tarkoituksella jättänyt auki roolileikkimänsä hahmon suhteen katsojaan, jotta jokainen voi tulkita videoita haluamallaan tavalla.
 – En missään vaiheessa sano, että olisin tyttöystävä tai joku muu läheinen ihminen. Mä vaan hellin sitä ihmistä, Jokivirta kertoo.
 Romanttisissa roolileikeissä mietityttäisi yksi asia
 Jokivirta ei oikeastaan näe estettä sille, että tekisi joskus selvästi romanttisen ASMR-videon. Yksi asia saa naisen kuitenkin hieman varautuneeksi. Jotkut ihmiset ottavat videot todella henkilökohtaisesti, ja Jokivirta arvelee, että romanttiset videot lisäisivät sitä entisestään.
 – Tulee sellaisia yhteydenottoja, joissa kuvitellaan mun olevan heille jotain muuta, kuin mitä oikeasti olen.
 Seksuaalista häirintää Jokivirta on kokenut omasta mielestään "yllättävän vähän".
 – Oletin, että sitä tulisi enemmän. Olen kyllä nähnyt sitä. Mutta mulla on myös Youtube-videoissani tosi vahvat suojaukset, jotka poistavat kommenteista monet pahimmista ilman, että edes näen niitä. Ei se tietenkään ikinä kivaa ole.
 Seksuaalisia viestejä enemmän Jokivirta ahdistuu yhteydenotoista, jotka säikäyttävät.
 – Esimerkiksi jos ihminen on minusta todella mustasukkainen. Sellaisista viesteistä näkee, ettei lähettäjällä ole kaikki hyvin. Seksuaalisuuden vielä jotenkin ymmärtää, mutta tällaisten kohdalla miettii, onko videoiden teko enää turvallista.
 Jokivirta kertoo, että myös muut ASMR-tubettajat kokevat ahdistelua ja he puhuvat siitä keskenään aina silloin tällöin.
 ASMR-ääniä tehdään esimerkiksi naputtelemalla esineitä mikin ääressä. Assi Jokivirta voisi kuvitella tekevänsä myös avoimesti romanttista ASMR:ää. Epäilyksiä herättää joiltain katsojilta saatava häiritsevä palaute, jonka hän pelkäisi tyttöystävävideoiden myötä lisääntyvän. Jaani Lampinen / Yle
 Roolileikin voima voi olla valtavan hyvä...
 Me emme edes ymmärrä, kuinka suuri rooli tunteilla on ihmisyyden rakentumisessa ja ihmisen toiminnassa.
 Näin arvioi  Anne Birgitta Pessi . Hän on Helsingin yliopiston kirkkososiologian professori ja hyvinvointisosiologian dosentti sekä pitkän linjan tutkija, joka on keskittynyt työssään muun muassa ihmisen kokemaan läheisyyden ja myötätunnon tarpeeseen.
 ASMR:n ja parisuhderoolileikkien suhde kiehtoo Pessiä. Hän näkee niiden suosion ilmentävän ihmisluonnon peruspilareita.
 – Ihminen on syvästi sosiaalinen olento. Läpi elämänkaaren on tärkeää, että koemme itsemme hyväksytyksi ja arvokkaaksi.
 Kokemus näistä tunteista voi syntyä läheisten ihmisten kanssa, mutta myös tuntemattomien. On tutkittu, kuinka mikrohetket, jopa alle sekunnin kestävät katseiden kohtaamiset esimerkiksi kadulla saavat meissä aikaan hyvää oloa.
 – Tätä voi kutsua katseiden kosketukseksi. Ei ole kyse seksuaalisesta kokemuksesta. Kropat synergisoituvat ja aivoissa alkaa erittyä mielihyvähormonia, Pessi kertoo.
 RoseASMR on yksi suosituista romanttista ASMR:ää tekevistä tubettajista.  RoseASMR / YouTube
 Ihminen perustelee tunnepohjaiset ratkaisunsa yleisesti tunnettua useammin rationaalisiksi.
 – Sellaisiksi, jotka sitten itsekin uskomme, hän sanoo.
 Yhtenä asiana Pessi nostaa esiin ASMR-videoiden kehollisuuden. Se on omiaan vahvistamaan niitä tunteita, joita videoita katsovissa herää.
 – On ihan eri asia lukea hellittelytekstiä viestistä kuin kuulla ja nähdä ihminen sanomassa ne sinulle. Tekstin voima on ihan hirvittävän paljon pienempi kuin kuullun äänen tai kasvojen välittämän viestin.
 – Silloinkin, kun sanoja on tuntematon ihminen niin sanotusti lankojen läpi.
 Hän vertaa videoita sote-alalla hyödynnettyihin hoivarobotteihin, jotka tarjoavat esimerkiksi yksinäisille vanhuksille apua ja seuraa. Niistä saadut tutkimustulokset ovat Pessin mukaan suloisia: Vaikka tutkimuskohteet ymmärtäisivät, että kehräävä kissa on kone, parantaa se silti elämänlaatua.
 Hyvinvoinnin tutkijana uskon vilpittömästi, että näistä videoista voi olla apua.  Kirkkososiologian professori, hyvinvointisosiologian dosentti Anne Birgitta Pessi
 Roolileikittelevissä ASMR-videoissa kone on vain mahdollistaja. Sekä katsoja että videoita tuottava henkilö tekevät mitä tekevät omasta vapaasta tahdostaan. Toinen tarjoaa palvelun ja toinen valitsee sen mikäli niin haluaa. Vaikka kyseessä ei ole henkilökohtainen tilanne, se voi tuntua siltä aivoissa ja kehossa.
 – Hyvinvoinnin tutkijana uskon vilpittömästi, että näistä videoista voi olla apua, Pessi sanoo.
 Tämän vahvistaa videoistaan päivittäin valtavasti positiivista palautetta saava Assi Jokivirta.
 – Tälle on hirveästi kysyntää, ihmiset on tosi yksinäisiä. Tosi nuoret kirjottaa, kuinka paha olo on. Se on surullista, mutta samalla on ihanaa, että saa olla auttamassa siinä.
 ASMR on Jokivirran silmissä yksinomaan positiivinen asia. Häntä häiritsee, että se käsitetään väärin aina lähtökohtaisesti seksuaaliseksi toiminnaksi. Jaani Lampinen / Yle
 ...Mutta tunneside roolihahmoon voi myös satuttaa
 ASMR-ekspertti  Craig Richard  Shenandonahin yliopistosta Virginiasta  selvitti työryhmän kanssa , että henkilökohtaiselta vaikuttava huomio ASMR-videoiden yhteydessä aktivoi aivoista samoja alueita, jotka heräävät "oikeasti saadussa" huolenpidossa. Kun joku esittää välittävänsä, koemme sen aitona välittämisenä.
 Tosin tutkimukseen osallistui vain kymmenen ihmistä. ASMR-tutkimus on vasta lapsen kengissä.
 Kaikki elämässä ei ole aina sateenkaaria ja perhosia, lauloi Maroon 5 -bändin keulamies  Adam Levine  kesällä 2004 maailmanhitissä  She Will Be Loved . Sama pätee joidenkin mielestä myös DennisASMR:n ja muiden parisuhderoolileikkejä ja kuiskuttelua yhdistelevien tubettajien videoihin.
 Stanfordin yliopiston tohtori, psykologi  Caroline Fleck  sanoo  New York Timesille  pitävänsä erityisen ongelmallisena Owen Dennis Rileyn videoista yhtä, joka eroaa selvästi hänen muusta tuotannostaan.
 Kun tavallisesti ASMR-videoiden tarkoitus on nimenomaan rentouttaa ja rauhoittaa, esittää Riley  tällä videolla  töykeää ja mustasukkaista poikaystävää. Hän perustelee päätöstä NYT:lle seuraavasti: hahmo ja suhde vaikuttavat realistisemmilta, kun jokainen hetki ei ole täydellinen.
 Video on Rileyn katsotuin noin kahdella miljoonalla näkijällä. Osa katsojista on kommentoinut muun muassa ahdistuneensa sen tunnelmasta ja kokenut vaikeaksi nukahtaa sen katsomisen jälkeen – vaikka videon nimessäkin sanotaan, että sen on tarkoitus auttaa nukahtamaan.
 Video siis sotii ASMR-videoiden perusideaa vastaan. Assi Jokivirta pitää Rileyn ratkaisua tehdä mustasukkaisuuspätkä outona, mutta ymmärtää häntä. Jokivirta on itsekin tehnyt spesiaaleja, joissa on ahdistavia teemoja, kuten halloween ja kidnappaus. Katsojat toivovat erilaisia videoita, joista osa on lopulta enemmän draamaa ja viihdettä kuin rauhoittamista.
 "Videota katsoessa voi hoksata, ettei kaikki ole ihan hyvin"
 Psykologi Fleck kritisoi NYT:lle myös niitä Rileyn videoita, joissa hän esittää tavalliseen tapaansa täydellistä poikaystävähahmoa. Fleckin mielestä käytös ei missään tapauksessa kuvaa läheisyyttä realistisesti.
 Hän pelkää videoiden opettavan katsojilleen, että he välttämättä tarvitsevat jonkun toisen ihmisen, jotta nukahtavat. Tämä vaikeuttaa huolenpitoa itsestä.
 Yhdessä videoistaan Owen Dennis Riley on mittaavinaan katsojalta kuumeen. Hän pyrkii luomaan välittämisen ja hoivan illuusion. DennisASMR / YouTube
 Fleck on huolissaan siitäkin, että tällaiset videot voivat saada jotkut vetäytymään yhteiskunnasta ja elämään lähinnä verkossa. Rakastava ja välittävä katse voi käynnistää mielihyvähormoni oksitosiinin erittymisen verenkiertoon riippumatta siitä, onko sen välissä tietokoneen ruutu, tai katsooko samaa katsetta miljoonat ihmiset.
 Myös Anne Birgitta Pessi uskoo, että romanttisissa roolileikkivideoissa on riskinsä. Erityisesti hyvin yksinäisille ihmisille, jotka saattavat kiinnittyä videoiden tekijään liian vahvasti.
 – He, jotka tuntevat kyynistä ja ahdistunutta yksinäisyyttä, saattavat karikatyrisoida videoiden kuuntelun ja katselun itselleen. Ajatella, että "täällä mä nyt kuuntelen tämmöistä tyyppiä, joka ei edes tiedä, kuka mä olen", Pessi pohtii.
 Tämä on vallitseva tunnelataus monissa Rileyn videoissa esiintyvissä kommenteissa. Yksi katsoja esimerkiksi toteaa synkeästi, että "kun katson näitä videoita, tajuan, miten yksinäinen olen". Hän on saanut kommenttiinsa paljon tykkäyksiä.
 – Videota katsoessa voi toisaalta hoksata, ettei kaikki ole ihan hyvin. Tällöin video voi toimia triggerinä, laukaisimena sille, että kilauttaa kaverille ja kyselee kuulumisia tai lähtee uusien ihmisten ilmoille, Pessi sanoo.
 Illuusio on aina illuusio
 Eräässä videossaan Owen Dennis Riley ikään kuin  valmistelee katsojan nukkumaan .
 Hän lukee minulle kirjaa. Lopetettuaan lukemisen Riley naputtelee nidosta sormillaan ja kysyy, oliko hänestä apua, ja kertoo voivansa tekstailla kanssani, jos en vieläkään saa unen päästä kiinni.
 Kuten muutkin leikit, myös roolileikit saattavat joskus päättyä yllättäen, kuin sormia napauttamalla.
 – Suosittelen tilaamaan tällaisen peiton. Olen nukkunut sen hankkimisen jälkeen paljon paremmin. Rakastan sitä, ja uskon, että sinäkin rakastaisit. Latauslinkki löytyy tuosta alapuolelta, videon kuvauksesta, Riley sanoo.
 Mitä ajatuksia romanttinen ASMR sinussa herättää? Voit keskustella aiheesta kello 22.00 saakka.
 Assi Jokivirta uskoo, että yhteiskuntamme on aiempaa yksinäisempi. Kysyntä ASMR-videoille on syntynyt, kun yhä useammat joutuvat selviämään päivistä ilman läheisiä ystäviä ja välittämistä. Jaani Lampinen / Yle
 Lue lisää :
 Osa ihmisistä saa suunnatonta mielihyvää tavallisista arkisista äänistä – testaa oletko yksi heistä!
 Noora-Sofia Hermanssonin lääke unettomuuteen on ASMR – asiantuntija ei lyttää kuiskailua nukahtamisapuna, vaikka tutkittua tietoa on vähän
 Saatko aivo-orgasmin kuiskauksesta, raivostutko maiskutuksesta? – Kyseessä on ehkä saman ilmiön kaksi puolta
 "Haluaisin vain kuolla pois" – Kuusi tarinaa yksinäisyydestä Suomessa
 Aiheesta muualla :
 What Does Having a Boyfriend Have to Do With Sleep?  (New York Times)

"Oot tosi söpö kipeänäkin", mikkiin leperrellään – Tubettajat yhdistivät parisuhderoolileikit ja kuiskailun, jolloin yksinäisyydestä tuli bisnestä


Oikeuskansleri ei tutki Verohallinnon menettelyä salata osa toimittajille toimitetuista verotiedoista. Oikeuskansleri ei ryhdy tutkimaan kantelua, jos asiaan on mahdollista hakea muutosta.
 Oikeuskansleri kertoo, että Verohallinnolta voi pyytää valituskelpoisen päätöksen, jos journalistiseen tarkoitukseen toimitetut tiedot eivät ole riittäviä. Tämän jälkeen asiaan voi hakea muutosta hallinto-oikeudesta.
 Medialle suoraan luovutetuista verotiedoista puuttui tänä vuonna yli 200 suurituloisen tiedot. Yli 100 000 euroa tienanneet suomalaiset pystyivät tänä vuonna ensi kertaa vastustamisoikeuden avulla estämään tietojensa luovuttamisen "henkilökohtaisen erityisen tilanteen" nojalla.
 Muutoksen takana on EU:n yleinen tietosuoja-asetus, jonka tavoitteena on muun muassa parantaa henkilötietojen suojaa.
 Kaikki verotustiedot ovat yhä julkisia ja etsittävissä verotoimistosta.


Summary: Paikalla kysymyksiin on vastaamassa suurin osa hallituksen ministereistä.

Eduskunnan täysistunnossa on tänään suullisen kyselytunnin vuoro.
 Voit katsoa suoraa lähetystä kyselytunnilta  Yle Areenasta  tai klikkaamalla jutun pääkuvaa klo 16 alkaen.
 Seuraamme myös tähän juttuun kyselytunnin pääaiheet.
 Paikalla ovat ennakkotietojen mukaan vastaamassa suurin osa  Antti Rinteen  (sd.) hallituksen ministereistä. Poissa ovat valtiovarainministeri  Mika Lintilä  (kesk.), ulkoministeri  Pekka Haavisto  (vihr.), ympäristö- ja ilmastoministeri  Krista Mikkonen  (vihr.) sekä kulttuuri- ja tiedeministeri  Hanna Kosonen  (kesk.).
 Tänään ilmestynyt Ylen tuore puoluekannatusmittaus saattaa herättää keskustelua suuressa salissa tai sähköistää kyselytunnin ilmapiirin. Mittaus näyttää opposition ykköspuolueelle perussuomalaisille ennätyksellistä 23 prosentin kannatusta. Pääministeripuolue SDP taas on vajonnut 13,9 prosenttiin.
 Keskustelua saattaa herättää myös postin tilanne. Valtakunnansovittelija  Vuokko Piekkala   kertoi tänään, että postin lakko alkaa maanantaina .
 Lue myös:
 Ylen kysely: Perussuomalaisten kannatuksessa kunnon hyppäys, demarien alamäki vain jatkuu
 Analyysi: Mikä Rinteen demareita hyydyttää? Perussuomalaiset imevät kannatusta, vihreätkin suositumpia

Sähköistääkö tuore kannatusmittaus eduskunnan kyselytunnin? Katso suorana klo 16 alkaen


Summary: Esimerkiksi fluorittomat hammastahnat ja verkosta tilatut hampaiden valkaisuaineet työllistävät hammaslääkäreitä.

Terveyteen liittyviä vääriä väittämiä vilisee verkossa. Väitteet ja uskomukset esimerkiksi fluorin haitallisuudesta näkyvät hammaslääkärin vastaanotolla potilaan suussa - fluorittomat hammastahnat kun eivät ehkäise reikiintymistä lainkaan. Lääkärit voivat joutua myös arvostelun kohteeksi, kun he oikovat virheellisiä käsityksiä.
 Kuinka hyvin suomalaiset hampaitaan nykyisin hoitavat?
 – Perusasiat eli hampaiden harjaus ja hyvät ruokavaliotottumukset ovat tiedossa. Se täytyy sanoa, että suomalaiset lapset ja nuoret ovat kyllä aika laiskoja harjaamaan hampaitaan - suurin osa pojista harjaa vain kerran päivässä, vaikka kahdesti pitäisi, kertoo hammashoidon erikoislääkäri  Helena Yli-Urpo   Radio Suomen Päivän haastattelussa.
 Fluoripelko näkyy myös Yli-Urpon työssä. Vastaanotolle tulee lapsia ja nuoria, joilla on hyvin paljon reikiä hampaissaan.
 – Kun lähdetään pohtimaan, mistä tilanne johtuu, aika usein todetaan että käytössä on hammastahna, joka ei sisällä ollenkaan fluoria. Tämä on yksi reikiintymisen riskitekijä, Yli-Urpo kertoo.
 Yli-Urpo hoitaa lähetteellä saapuvia potilaita, joiden joukossa voi olla lapsia, joilla kahdestakymmenestä maitohampaasta 10 - 14 saattaa vaatia paikkaushoitoa.
 Yhdessä napostelun kanssa fluorin välttely lisää hampaiden reikiintymisen riskiä. Myös muun muassa maustetut kivennäisvedet ovat riski hampaille.
 – Maustettuna vesistä tulee happamia, jolloin jokainen vesihörppykin aiheuttaa suuhun happohyökkäyksen.
 Lapsen hampaat ovat aikuista huokoisemmat
 Yli-Urpo muistuttaa, että valkaisevia hammastahnoja lapset eivät myöskään tarvitse.
 – Yhä nuoremmat kyselevät valkaisevista tahnoista. Hyvä asia on, jos saamme yhdessä keskusteltua siitä, että alakouluikäisellä mitään syytä käyttää valkaisevaa hammastahnaa ei ole. Lapsen juuri puhjenneen hampaan pinta on huokoisempi kuin aikuisen, hän muistuttaa.
 Noin 90 prosenttia potilaista käyttää hammastahnoja, jotka ovat hyviä hampaille, mutta yhden kymmenesosan valinta on Yli-Urpon mukaan jokin muu. Yksi nettitrendi on ollut kotona tehty hammastahna.
 – Aika hurjalta se näin ammattilaisen näkökulmasta kuulostaa.
 Hän muistuttaa keskustelun tärkeydestä.
 – Olen todella tyytyväinen vastaanotolla, kun pääsemme puhumaan hampaiden hoidosta ja välineistä lasten ja vanhempien kanssa - pääsemme yhdessä keskustelemaan siitä, mikä tieto pitää paikkansa ja mikä ei. Aika usein pystymme kääntämään kelkkaa oikeaan suuntaan, hän kertoo.
 Kamppailu vääriä uskomuksia vastaan
 Väärien uskomusten leviämistä vastaan kamppailee myös Turun lääketieteellisen tiedekunnan opiskelijoiden  perustama Vastalääke ry.  Yhdistys pyrkii yleistajuistamaan lääke- ja terveystiedettä ja tarjoamaan tutkimustietoa helposti luettavassa muodossa. Yksittäisten ihmisten näkemykset leviävät sosiaalisessa mediassa, mutta myös poukkoileva uutisointi hämmentää, kertoo lääketieteen kandidaatti  Mia Muhonen .
 – Erilaiset uskomukset näkyvät myös yleislääketieteen puolen vastaanotoilla. Yhdistyksessämme olemme nostaneet omille nettisivuillemme tutkimustietoa erilaisista terveysaiheista. Yksi esimerkki on kurkuma; monet väittävät sen auttavan tulehduksen lievittämisessä, mutta todellisuudessa tätä ei ole pystytty osoittamaan tutkimuksilla, Muhonen sanoo.
 Kuuntele koko haastattelu:  https://areena.yle.fi/1-50348958
 Lue myös:
 Hammashoitopelkoa onnistuttiin vähentämään virtuaalirentoutuksen avulla — "En heti ihan uskonut, että sillä on vaikutusta"
 Nipsu-koira on töissä hammaslääkärissä – pelkääväkin potilas rauhoittuu, kun se hyppää syliin
 Voisiko hammaslääkäri tunnistaa lapsen uniapnean? Riihimäellä tutkitaan, onko sairaudella yhteys purentahäiriöihin

Väitteet ja uskomukset näkyvät potilaan suussa - myös hampaidenhoidosta leviää verkossa vääriä väittämiä


Summary: Finlandia-kuusikko saa täydet pisteet empatian kasvattamisesta, Yle Uutisten kirjallisuustoimittaja  Miia  Gustafsson arvioi.

Kaunokirjallisuuden Finlandia-ehdokkaat 2019 Monika Fagerholm :  Kuka tappoi bambin? / Vem dödade bambi ? Suomentanut  Laura Jänisniemi  (Teos / Förlaget) JP Koskinen :  Tulisiipi  (Like) Hanna-Riikka Kuisma :  Kerrostalo  (Like) Mikko Rimminen :  Jos se näyttää siltä  (Teos) Pajtim Statovci :  Bolla  (Otava) Johanna Venho :  Ensimmäinen nainen  (WSOY)
 Nyt on lukijoille herkkua. Tämän vuoden Finlandia-ehdokaskirjat ovat hyvin erilaisia, joten jokaiseen makuun löytyy luettavaa. Raati ei piinannut tänä vuonna vaikeilla, kokeilevilla kirjoilla, eikä mukaan mahtunut tiiliskiviäkään. Ainoastaan Finlandialla palkitun  Mikko Rimmisen  teos edustaa kokeilevaa kerrontaa.
 Kuusi ehdokaskirjaa ovat kaikki hyvin lukijaystävällisiä ja koskettavia romaaneja. Se on hyvä asia, sillä tunteistahan kirjallisuudessa enimmäkseen on kyse.
 Näistä ehdokaskirjoista voi todellakin oppia empatiaa. Miten sota voi murskata haaveet ja ihmismielen, millainen myrsky myllersi viilipyttymäisen presidentin puolison päässä, mitä ajattelee joukkoraiskaukseen osallistunut nuori?
 Ihmisyys ja inhimillisyys ovat pinnalla
 Kaikille ehdokaskirjoille on leimallista inhimillisyys. Tuntuu, että muissakin tämän vuoden kirjoissa on korostunut ihmisyyden käsittely. Se kertonee ajastamme jotain.
 Empatia on aina ollut kirjallisuuden valtti, mutta vaikuttaa siltä, että tällä hetkellä kirjailijat ovat paneutuneet siihen toden teolla. Esimerkkinä vaikkapa Finlandia-listan ulkopuolelle jääneet  Riikka Pelon   Kaikki elävä  tai  Elina Hirvosen   Punainen myrsky .
 Finlandia-ehdokkaiksi yltäneet kirjat eivät lukijaystävällisyydestään huolimatta ole mitään "kivaa" luettavaa. Osassa käsitellään todella rankkoja aiheita –  Monika Fagerholmin  romaanissa joukkoraiskausta ja  Hanna-Riikka Kuisman  teoksessa totaalista syrjäytymistä.
 Yhteiskunnallisuus ja maailmantila nousevat esiin myös  Bollassa  ja  Tulisiivessä . Molemmat ovat pakahduttavan hienoja, vaikkakin erilaisia kuvauksia inhimillisyydestä tai sen puutteesta.  JP Koskisen   Tulisiipi  on historiallinen kirja, mutta historia jos mikä auttaa nykyhetken ymmärtämisessä.
 Katveeseen jääneet kirjailijat pääsevät esiin
 Tämän vuoden ehdokkaat ovat kokenutta porukkaa.  Mikko Rimmisellä  on jo plakkarissaan yksi voitto.  Monika Fagerholm  ja  JP Koskinen  ovat olleet ehdolla aiemminkin.
 Ehdokaslistassa ilahduttaa ennen kaikkea se, että se nostaa esiin kirjailijoita, jotka ovat jostain syystä jääneet varjoon.  Johanna Venho , JP Koskinen ja Hanna-Riikka Kuisma ovat kokeneita kirjailijoita ja heidän monipuolista tuotantoaan on kehuttu, mutta silti suuri yleisö ei ole löytänyt heitä.
 Nyt he pääsivät valokeilaan, sillä ehdokkaaksi pääseminen takaa kiinnostuksen ja myynnin kasvun ainakin muutamaksi kuukaudeksi. Kirjakauppiaat ovat varmasti tyytyväisiä ehdokaslistaan, sillä kaikissa on myyntipotentiaalia.
 Tänä vuonna yksikään esikoiskirjailija ei päässyt ehdokkaiden joukkoon. Sen olisi kyllä suonut edes yhdelle, sillä nykyään esikoiskirjailijat ovat hämmästyttävän taitavia.
 Finlandia-ehdokkaiden nimeämisessä ei kuitenkaan ole mitään kiintiöitä, vaan raati saa vapaat kädet.
 Ehdokasasettelu on kiinnostavinta koko Finlandia-showssa, sillä asiatuntijaraadin seulan läpäiseminen on jo sinällään voitto. Kolmihenkinen esiraati lukee reilusti yli toista sataa kirjaa, ja valitsee niistä parhaat. Se kenelle voitto menee on sattuman kauppaa, sillä sen päättää yksi henkilö. Tänä vuonna vastuu lepää Yleisradion toimitusjohtajan  Merja Ylä-Anttilan  harteilla.
 Tässä ovat kaunokirjallisuuden Finlandia-ehdokkaat – mukana jo kerran palkinnon voittanut Mikko Rimminen ja maailmallakin suitsutusta saanut Pajtim Statovci

Analyysi: Nyt on lukijoille herkkua – Kaunokirjallisuuden Finlandia-ehdokkaat koskettavat ja niissä poikkeuksellisen paljon tunnetta


Summary: Turun kaupungin omistaman Arkean noin tuhat työntekijää on ollut kiistan takia lakossa keskiviikosta lähtien.

Julkisten ja hyvinvointialojen liitto (JHL)

Julkisten ja hyvinvointialojen liitto JHL on hyväksynyt torstaina aamulla Turun kaupungin omistama ruoka- ja kiinteistöpalveluyritys Arkean kutsun uudelleen neuvottelupöytään. Asiasta kertoo JHL:n puheenjohtaja  Päivi Niemi-Laine  Ylelle.
 Neuvottelupöytään on kutsuttu myös Julkis- ja yksityisalojen toimihenkilöliitto Jyty.
 Neuvottelut katkesivat viime viikon tiistaina, kun JHL lähti neuvottelupöydästä.
 Arkean toimitusjohtaja  Tuija Rompasaari-Salmi  kertoi aikaisemmin Ylelle, että tarkoituksena on tehdä uusi ehdotus kiistan ratkaisemiseksi, jos ammattiliitot hyväksyvät neuvottelukutsun. Hän ei kerro tarkemmin ehdotuksen sisältöä.
 JHL:n puheenjohtaja Päivi Niemi-Laine ei myöskään kerro tarkemmin Arkean ehdotuksen sisällöstä. Hänen mukaansa osapuolet palaavat neuvottelupöytään ensi tiistaina kello 10. Lakko kuitenkin jatkuu perjantaille.
 JHL kertoo omassa tiedotteessaan odottavansa, että Arkea tuo neuvotteluihin ehdotuksen kunnollisista työehdoista.
 Arkean työntekijät ovat olleet lakossa keskiviikosta alkaen. Lakon vuoksi kouluissa ei ole ollut tarjolla lämmintä ruokaa. Lakolla on vaikutuksia myös kiinteistö- ja siivouspalveluihin. Lakon on tarkoitus jatkua perjantaille.
 Taustalla on kiista Arkean aikeesta vaihtaa työntekijöidensä työehtosopimus halvempaan.
 Lue lisää:
 Turun Arkea, JHL ja Jyty neuvottelupöytään uuden ehdotuksen kera – lakko jatkuu vielä perjantaihin
 Turku myöntää että kouluruokailun puuttuminen lakon aikana rikkoo lakia – "Olemme seinän ja tapetin välissä"
 JHL väläyttää Turun Arkeaa vastaan järjestetyn lakon laajentamista, osapuolet kuitenkin valmiita neuvottelemaan

JHL hyväksyi Turun Arkean neuvottelukutsun – osapuolet palaavat neuvottelupöytään työehtosopimuskiistassa ensi viikolla


Summary: Yt-neuvottelut saatiin päätökseen tänään. Valtaosa irtisanomisista kohdistuu Vaasaan.

Koneiden, laitteiden ja tarvikkeiden tukkukauppa

Laivamoottoreita ja voimaloita valmistava Wärtsilä on saanut syyskuussa alkaneet yt-neuvottelut päätökseen tänään. Suomessa vähennetään kaikkiaan 92 vakituisessa työsuhteessa olevaa henkilöä.
 Irtisanomisista 75 kohdistuu Vaasaan, 5 Turkuun ja 12 Helsinkiin.
 – On henkilöstön kannalta erittäin raskasta, että jouduimme toistamiseen vuoden sisällä uudelleenarvioimaan organisaatiomme mitoitusta muuttuneeseen tilanteeseen nähden, sanoo Wärtsilä Finlandin toimitusjohtaja Vesa Riihimäki yhtiön tiedotteessa.
 Suomessa yt-neuvottelut koskivat konsernin kaikkia yhtiöitä ja toimipaikkoja lukuun ottamatta Vaasan tuotannon työntekijöitä. Vaasassa yt-neuvotteluiden piirissä oli yli 2500 henkilöä.
 Alun perin vähennystarpeeksi katsottiin maailmanlaajuisesti noin 350 työpaikkaa ja Suomessa enintään 200 työpaikkaa.
 Wärtsilällä on toimintaa 70 maassa. Yritys työllisti lokakuun lopussa Suomessa noin 3 900 ihmistä. Näistä Vaasassa on 3037, Turussa 377 ja Helsingissä 491.
 Kerromme kohta lisää.
 Lue lisää:
 Wärtsilän tulos romahti – myös tilauskertymä heikkeni selvästi
 Wärtsilä aloittaa yt-neuvottelut maailmanlaajuisesti – Suomessa vähennetään jopa 200 työpaikkaa

Wärtsilä vähentää Suomessa lähes sata


Summary: Terveyspalveluyhtiö ennakoi toiminnan muuttuvan jatkossakin niin, että tiettyjen osastojen kuormitus pienenee.

Meri-Lapissa perus- ja erikoissairaanhoidon palveluja tuottava Mehiläinen Länsi-Pohja Oy vähentää väkeä ja pienentää useiden osastojen tai poliklinikoiden paikkalukua.
 Mehiläinen Länsi-Pohjan mukaan supistuksia tehdään Kemissä sijaitsevan Länsi-Pohjan keskussairaalan sydän-, keuhko- ja sisätautien osastoilla, lastenosastoilla ja lisäksi synnytysosastolla ja naistentautien poliklinikalla.
 Supistuksista johtuva työntekijöiden vähentäminen ei johda Mehiläinen Länsi-Pohjan mukaan irtisanomisiin, vaan vähentäminen hoidetaan eläköitymisten kautta. Lisäksi joitakin työntekijöitä voidaan siirtää toisiin toimipisteisiin.
 Mehiläinen kertoi yt-neuvottelujen alkamisesta  syyskuun lopulla . Toimitusjohtaja  Lasse Männistö  perusteli tarvetta uudelleenjärjestelyille sillä, että yhtiö ennakoi toiminnan muutosten vähentävän jatkossakin kuormitusta tietyillä osastoilla.
 Mehiläinen Länsi-Pohja Oy on Kemin, Tornion, Simon ja Keminmaan sekä Mehiläinen-konsernin omistama yhteisyritys. Se tuottaa kunnille perus- ja erikoissairaanhoidon palvelut. Lisäksi Tervola ja Ylitornio hankkivat erikoissairaanhoidon palvelunsa Mehiläinen Länsi-Pohja Oy:ltä.
 Lue myös:
 Terveysjätti Mehiläinen on ostamassa Pihlajalinnan: Rakenteilla on Pohjoismaiden suurin terveysjätti, joka suuntaa ulkomaille
 Kemissä selvitetään sote-kustannukset – "Samalla arvioidaan myös Mehiläinen Länsi-Pohjan kanssa tehdyn sopimuksen toimintaa"
 Mehiläinen kahmii itselleen työterveyspalveluita – kaupassa siirtyvät Pohjola Terveyden 19 000 asiakasta

Mehiläinen Länsi-Pohja Oy supistaa toimintaa ja vähentää väkeä – irtisanomisia ei yhtiön mukaan tule


Summary: Kristillisdemokraattien eduskuntaryhmän puheenjohtaja Päivi Räsänen on poliisin esitutkinnassa. Epäilyt koskevat sitä, onko Räsänen syyllistynyt kiihottamiseen kansanryhmää vastaan. Koveneeko kristillisten politiikka muutenkin? Ykkösaamun vieraana  on puolueen puheenjohtaja Sari Essayah.

Päivi Räsänen  on puolueen entinen puheenjohtaja ja nykyinen eduskuntaryhmän puheenjohtaja. Miten hänen kirjoituksiaan koskeva esitutkinta vaikuttaa puolueen kuvaan?
 Entä kuinka tiivistä on perussuomalaisten, kokoomuksen ja kristillisten yhteistyö oppositiossa? Löytävätkö oppositiopuolueet yhteisen sävelen, kun perussuomalaisten kannatus gallupeissa kasvaa ja pääministeripuolue SDP:n kannatus laskee?
 TV1:n Ykkösaamun vieraana lauantaina 9.11. klo 10.05 on kristillisdemokraattien puheenjohtaja  Sari Essayah. Seija Vaaherkumpu  haastattelee.
 Essayahille voi lähettää kysymyksiä osoitteeseen tv1.ykkosaamu@yle.fi tai alla olevalla lomakkeella.

TV1:n Ykkösaamussa Sari Essayah: Mitä haluat kysyä?


Summary: "Se mitä nyt koemme, on Naton aivokuolema, sanoi Macron Economist-lehden haastattelussa.

Kansainväliset organisaatiot ja sopimukset

Ranskan presidentti  Emmanuel Macron  varoittaa, etteivät Euroopan Nato-maat voi enää laskea sen varaan, että Yhdysvallat puolustaa tarvittaessa Nato-liittolaisiaan.
 Marcron kertoi näkemyksistään englantilaisen  The Economist-aikakauslehden  haastattelussa.
 – Se mitä nyt koemme, on Naton aivokuolema, sanoi Macron lehdessä.
 Macron kuvaili Euroopan oleva tällä hetkellä ”kuilun partaalla”. Presidentin mukaan Euroopan on ryhdyttävä ajattelemaan itsensä strategisesti geopoliittisena valtana.
 – Muuten meillä ei ole enää valtaa kohtalostamme, hän sanoi.
 Macron katsookin, että Euroopan on ”aika herätä”.
 Presidentiltä tiedusteltiin lisäksi, uskooko hän yhä Naton artiklaan numero viisi, jonka mukaan hyökkäys Euroopassa tai Pohjois-Amerikassa jotakin Naton jäsenvaltiota vastaan katsottaisiin hyökkäykseksi kaikkia sotilasliiton jäsenvaltioita vastaan.
 – En tiedä, Macron vastasi ja jatkoi: - Mutta mitä artikla viisi merkitsee huomenna?
 Lisää aiheesta:
 Economist: Emmanuel Macron warns Europe: NATO is brain-dead

Ranskan presidentti Economist-lehdelle: Euroopan maat eivät voi enää luottaa, että USA puolustaa Nato-liittolaisiaan


Juice Leskisen  sanoittama Juoksuhautojen jälkeen -ooppera saa ensi-iltansa maanantaina Tampereella.
 Vihdoin, sillä työ on ehtinyt odottaa julkaisua yli 15 vuotta.
 Juoksuhautojen jälkeen -ooppera pohjautuu  Kalle Päätalon  samannimiseen romaaniin. Ooppera esitetään konserttiversiona Tampereen tuomiokirkossa maanantaina, jolloin Päätalon syntymästä tulee kuluneeksi sata vuotta.
 Oopperan tekeminen alkoi vuonna 1997, heti kun romaani oli ilmestynyt. Oopperan säveltäjä, musiikin maisteri  Vesa Haapaniemi  ehdotti tekstin eli libreton tekijäksi Juice Leskistä. Juice suostui.
 Sekä Leskinen että Päätalo asuivat Tampereella. Kalle Päätalo kuoli vuonna 2000 ja Juice Leskinen vuonna 2006.
 "Se on täällä"
 Hetkessä ooppera ei syntynyt. Säveltäjä Vesa Haapaniemi kertoo käyneensä tasaiseen tahtiin Juicen kotona kyselemässä uusien tekstiliuskojen perään.
 – Se on täällä, oli Juicella tapana tokaista Haapaniemelle takaraivoaan läpsäyttäen.
 Kalle Päätalo talonsa puutarhassa.  YLE
 Juice Leskinen oli Kalle Päätalon kirjallisuuden ystävä.
 Vuonna 1999 oopperasta esitettiin osia Päätalo-päivillä Taivalkoskella. Vesa Haapaniemi muistelee, kuinka Juice myhäili Päätalolle, että tästä tulee hyvä.
 Vuonna 2003 libretto valmistui. Sen jälkeen se odotti vuosia säveltäjä–sovittaja Vesa Haapaniemen kotona.
 Nyt edessä on ensi-ilta. Oopperassa esiintyvästä sekakuoro Tampereen Laulusta monet kuorolaiset olivat laulamassa Päätalon hautajaisissa joulukuussa 2000.

Juice Leskisen kirjoittama teksti odotti julkaisua yli 15 vuotta: Ooppera Kalle Päätalon romaanista vihdoin ensi-iltaan


Summary: Yle Uutisten kello 15 ja 20.30 sekä Uudenmaan Yle Uutisten kello 17.06 ja 18.21 -lähetyksissä oli väärää kuvaa.

Yle Uutisten televisiolähetyksissä kello 15 ja 20.30 sekä Uudenmaan Yle Uutisten lähetyksissä kello 17.06 ja 18.21 oli keskiviikkona 6.11.2019 virhe kuvituksessa.
 Sähkeuutisessa kerrottiin Didrichsenin taidemuseon yksityiseltä henkilöltä saamasta miljoonaluokan lahjoituksesta.
 Uutisen yhteydessä näytetty sisäkuva ei kuitenkaan ollut Didrichseniltä vaan myös Helsingin Kuusisaaressa sijaitsevasta Villa Gyllenbergistä.

Oikaisu Yle Uutisten ja Uudenmaan Yle Uutisten televisiolähetyksiin 6.11.2019


Summary: Tehtaista lomautetaan yhteensä 100 henkilötyövuotta.

Rakennusliike Lehto Groupin huono taloudellinen tilanne on johtamassa sadan henkilötyövuoden lomautuksiin yrityksen tehtaista. Työntekijät välttyvät kuitenkin irtisanomisilta.
 Yhtiö ilmoitti torstaina syksyn yt-neuvottelujen päättyneen noin 144 henkilötyövuoden kohdalla lomautuksiin, osa-aikaistamiseen tai irtisanomisiin koko organisaatiossa.
 Irtisanomiset koskevat toimistohenkilöstöä Kempeleen toimipaikassa. Noin 20 henkilötyövuodesta osa muutetaan osa-aikaisiksi, mutta myös työsuhteita joudutaan päättämään. Lehto Group kertoo tarkan irtisanottavien määrän perjantaina iltapäivällä.
 Yhtiö järjestelee myös uudelleen yli 20 työntekijän pestejä korjausrakentamisessa, pääasiassa pääkaupunkiseudulla.
 Yhtiön elementtituotantoa on Oulaisissa, Iissä, Siikajoella sekä Humppilassa ja Hartolassa. Tehtaiden lomautuksia tehdään tämän ja ensi vuoden aikana, kertoo Lehto Groupin henkilöstöjohtaja  Kaarle Törrönen .
 Syyskuussa alkaneet yt-neuvottelut koskivat Suomessa yhteensä noin 540 henkilöä. Tavoitteena on saada vuositasolla noin seitsemän miljoonan euron säästöt.
 Lehto Groupin palveluksessa on noin 1 500 ihmistä.
 Lue lisää:
 Rakennusyhtiö Lehto aloittaa yt:t – vähentää jopa 150
 Lehto Group irtisanoo kymmeniä työntekijöitä

Lehto Groupin irtisanomiset kohdistuvat Kempeleen toimipisteeseen, vajaan 20 työntekijän työt loppuvat


Kansainvälinen rikostuomioistuin on tuominnut kongolaisen sissijohtaja  Bosco Ntagandan  30 vuodeksi vankeuteen sotarikoksista ja rikoksista ihmisyyttä vastaan.
 Oikeuden mukaan "Terminaattorina" tunnettu ruandalaissyntyinen Ntaganda syyllistyi muun muassa murhiin, raiskauksiin ja lapsisotilaiden värväämiseen Kongon demokraattisen tasavallan sisällissodassa 2000-luvun alussa.
 Ntagandaa vastaan nostettiin syytteet jo vuonna 2006, mutta hän pakoili vuosia oikeutta.
 Vuonna 2013 ilmeisesti henkensä puolesta pelännyt Ntaganda antautui itse tuomioistuimelle Yhdysvaltain Ruandan-lähetystössä.
 Haagin sotarikostuomioistuimen tuomari  Robert Fremr  totesi, ettei oikeuskäsittelyssä tullut ilmi lieventäviä asianhaaroja ja hän tuomitsi Ntagandalle 30 vuoden vankeustuomion. Kyseessä on pisin tuomio, jonka Haagin sotarikostuomioistuin on langettanut syytetylle.

Kongon ”Terminaattorille" 30 vuoden vankeustuomio sotarikoksista


Summary: Ranskan sisäministeri on luvannut Pariisin laittomien leirien puhdistamista loppuvuoden aikana.

Ranskan poliisi on hajottanut kaksi siirtolaisten rakentamaa laitonta leiriä Pariisissa. Kehätien alle kohonneissa teltoista ja erilaisista hökkeleistä koostuneissa leireissä majaili yli 1 600 ihmistä.
 Asukkaat vietiin poliisivartiossa busseihin, ja kuljetettiin vastaanottokeskuksiin. Suurin osa leirien asukkaista oli Afganistanista tai Saharan eteläpuolisesta Afrikasta tulleita. Mukana oli myös lapsiperheitä.
 Aamukuudelta lähellä Porte de la Chapellea alkaneessa operaatiossa oli mukana lähes 600 poliisia. Leirien alueet on nyt tyhjennetty kokonaan ja paikalla on poliisivartio varmistamassa, ettei uusia asumuksia enää rakenneta.
 Kehätien alle rakennetut asumukset siivottiin operaation päätteeksi pois ja poliisit estävät uusien majapaikkojen rakentamisen. Julien De Rosa / EPA
 – Sataa vettä ja on kylmä. En tiedä mihin olen menossa, mutta olen iloinen, sillä tänä yönä minulla on katto pääni päällä, sanoi leiristä vastaanottokeskukseen ohjattu Norsunluurannikolta kotoisin oleva  Awa -niminen nainen uutistoimisto AFP:lle.
 Kyseessä oli suurin laittomien siirtolaisleirien purkaminen yli vuoteen. Operaatio toteutettiin sen jälkeen, kun  Ranskan hallitus oli keskiviikkona kertonut tiukennuksista maahanmuuttopolitiikkaansa .
 Sisäministeri  Christophe Castaner  lupasi keskiviikkona, että Koillis-Pariisin luvattomia leirejä tyhjennetään asukkaistaan loppuvuoden aikana.

Yli 1 600 kehätien alla majaillutta siirtolaista häädettiin Pariisissa hallituksen kovennettua maahanmuuttolinjaansa


Summary: Onnettomuustutkintakeskus julkisti uutta tietoa torstaina. Suomen rekisterissä 32 vastaavaa konetta.

Onnettomuustutkintakeskus on julkistanut uutta tietoa Pirkkalan lentoturmasta.
 Onnettomuustutkintakeskus on tutkinnan aikana huomannut lentokoneessa onnettomuusuhan. Onnettomuustutkintakeskus antaa tutkinnan aikaisen turvallisuussuosituksen muutostyötoimenpiteistä koskien Evektor-Aerotechnik EV97 Eurostar- tyyppistä ultrakevytlentokonetta Tsekin tasavallan harrasteilmaliitolle.
 Kysyinen malli on tehty johtaja  Veli-Pekka Nurmen  mukaan Tsekeissä.
 Evektor-Aerotechnik EV97 Eurostar -tyyppisissä lentokoneissa pitää tehdä muutoksia, jotka estävät ohjaajaa tahattomasti käyttämästä viereisiä sivuperäsinpolkimia.
 Jos polkee väärää poljinta, kone käyttäytyy kummallisesti.
 Suomen rekisterissä on 32 vastaavaa konetta.
 Lento-oppilas kuoli
 Lentoturmassa kuoli  heinäkuun lopussa Pirkanmaalta kotoisin oleva lento-oppilas. Oppilas oli yksin lennolla.
 Kone oli heti lentoon lähdöstä lähtenyt kaartamaan vasemmalle. Sitten pienkone teki lähes kokonaisen ympyrän nousten muutaman kymmenen metrin korkeuteen. Sieltä kone syöksyi jyrkässä kulmassa kiitotien viereen.
 Lento tallentui videolle.
 Kyseessä oli 2010-luvulla ensimmäinen tapaus, joka sattuu lento-oppilaalle, Onnettomuustutkintakeskus kertoi tuoreeltaan.
 Ultrakevyiden lentokoneiden lentäjät ovat yleensä harrastajia.
 Kesällä harrasterakenteinen  pienlentokone putosi  maahan Kajaanin Vuolijoella. Vuonna 1951 syntynyt lentäjä löytyi koneesta kuolleena.
 Traficomin tilastojen mukaan ultrakevyille pienkoneille on tällä vuosikymmenellä sattunut yhteensä noin 40 onnettomuutta, joissa on saanut surmansa yli kymmenen ihmistä.
 Asiasta lisää hetken kuluttua.
 Lue lisää:
 Pirkkalan lentoturmassa kuoli noin 50-vuotias lento-oppilas – lento tallentui videolle
 Pienkone putosi Pirkkalan lentoasemalla, lento-oppilas kuoli – OTKES: Syöksyi jyrkästi maahan heti lentoonlähdön jälkeen

Uutta tietoa kuolemaan johtaneesta lentoturmasta Suomessa: Lentäjä painaa helposti väärää poljinta, lentokonemallissa turvallisuusuhka


Summary: Terveydenhuollon taso on noussut, mutta kustannukset nousevat nopeasti

Taloudellisen yhteistyön ja kehityksen järjestö  OECD on julkaissut laajan katsauksen  38 jäsen- ja kumppanimaansa terveydenhuollon tilaan.
 Raportin keskeinen sisältö on, että terveydenhuollon taso kehittyy kaiken aikaa, mutta samaan aikaan elintasosairauksien yleistyminen on pysäyttänyt kansalaisten odotettavissa olevan eliniän pitenemisen.
 Suomi on monella mittarilla OECD-maiden terveystilastojen kärkijoukoissa, mutta huomattavaksi ongelmaksi on noussut ylipainoisten ihmisten suuri osuus.
 Tänä vuonna syntyvien OECD-maan kansalaisten eliniänodote on lähes 81 vuotta. Eräissä maissa on havaittu eliniänodotteen kääntyneen jopa laskuun.
 Verenpaineen mittausta työpaikalla. Jeff gilbert / AOP
 Kroonisia sairauksia
 Käänteen on aiheuttanut kroonisten sairauksien kasvu, joka taas on seurausta elintapojen muuttumisesta. OECD-maista Suomessa ja Saksassa elää eniten ihmisiä, joilla on vähintään kaksi kroonista sairautta.
 Yli puolet OECD-maiden aikuisväestöstä on ylipainoisia tai lihavia, toisin sanoen heidän painoindeksinsä ylittää arvon 25.
 Suomessa ylipainoisia on jopa kaksi kolmasosaa aikuisväestöstä. OECD:n vertailussa on listattu myös hedelmien ja vihannesten kulutusta, joka Suomessa on asukasta kohti laskettuna OECD-maiden heikoimpia.
 Sen sijaan liikuntaa harrastaa suomalaisista 70 prosenttia, mikä on OECD-vertailussa hyvää tasoa. Kaikkien muiden Pohjoismaiden asukkaat ovat tosin Suomea edellä liikuntaharrastuksen yleisyydessä.
 OECD-maissa alkoholia kulutetaan keskimäärin 8,9 litraa aikuista henkilöä kohti vuodessa. Määrä vastaa lähes sataa viinipulloa.
 Yllättäen Suomen tilastoitu alkoholinkulutus ei yllä edes OECD:n keskiarvoon.
 Ylipaino, huonot ruokailutottumukset ja alkoholi ovat suurimpia syitä diabeteksen yleistymiseen, mikä taas on merkittävä tekijä eliniänodotteen nousun hidastumiseen. Eräissä maissa, kuten Yhdysvalloissa, Kanadassa, Ruotsissa ja Virossa tähän on johtanut myös opioidihuumeiden yleistyminen.
 Tuntemus omasta terveydestä
 Tutkimusten mukaan OECD-maiden asukkaista noin yksi yhdeksästä kokee oman terveytensä olevan huono. Tässä oli eri maiden välillä suuria eroja, sillä eteläkorealaista näin tunsi peräti 17 prosenttia, kun taas uusiseelantilaisista vain 2,3 prosenttia.
 Lasta rokotetaan Sao Paulossa Brasiliassa. AOP
 Suomi oli keskiarvolla mitaten OECD:n kärkimaita. On kuitenkin huomattava, että vastauksissa oli hyvin suuri ero sen mukaan, oliko henkilö hyvin vai huonosti ansaitseva. Pienituloisista vain runsas puolet tunsi itsensä terveiksi, kun varakkaista näin koki yli 80 prosenttia.
 Suomessa pienituloisten on myös havaittu lykkäävän hoitoon menoa, vaikka keskimääräinen hoitoonpääsyaika esimerkiksi lonkkaleikkauksissa on Suomessa kohtalaisen lyhyt.
 Kustannusten kasvu
 Terveydenhoitomenot vievät tällä hetkellä vajaan kymmeneksen maiden bruttokansantuotteesta. OECD arvioi osuuden kasvavan suhteellisen nopeasti ainakin seuraavat kymmenen vuotta. Tämä tuo haasteita valtioiden taloudelliselle kestokyvylle.
 Kustannuksissa on valtavia maakohtaisia eroja. OECD-maista vähiten rahaa käytetään Meksikossa, vain 1 150 Yhdysvaltain dollaria asukasta kohti vuodessa.
 Yhdysvalloissa kulut ovat lähes kymmenen kertaa suuremmat, mutta silti noin kymmenesosa väestöstä ei ole minkään terveyspalvelun piirissä.
 Suomen terveydenhoitomento ovat hyvin lähellä OECD:n keskiarvoa, eli noin 4 000 dollaria per asukas.

OECD: Elintasosairauksien yleistyminen on lähes pysäyttänyt eliniän pitenemisen – Suomessa huolettavat ylipaino ja krooniset sairaudet


Summary: Turvapaikanhakijoita saapunut viime vuosina vähemmän kuin koskaan aiemmin 2010-luvulla

Yhä useampi on hakenut Suomesta oleskelulupaa työn perusteella vuodesta 2017 alkaen, kertoo sisäministeriö  tiedotteessaan .
 Viime vuonna ensimmäisiä työperusteisia oleskelulupahakemuksia jätettiin hieman yli 10 800, joka on reilut 2 000 hakemusta enemmän kuin sitä edeltävänä vuonna.
 Yli puolet haki oleskelulupaa suorittavaan työhön. Toiseksi eniten lupia haettiin erityisasiantuntijatyön perusteella. Suurin osa näiden lupien hakijoista oli intialaisia.
 Sisäministeriön mukaan uusia turvapaikanhakijoita saapuu Suomeen nyt vähän. Vastaanottokeskuksissa on edelleen runsaasti turvapaikanhakijoita vuoden 2015 poikkeuksellisen suuren hakijamäärän jäljiltä. Samalla on syytä huomioida, että tämän ja viime vuoden aikana Suomeen on tullut vähemmän turvapaikanhakijoita kuin koskaan aikaisemmin 2010-luvulla.
 Viime vuonna Suomessa jätettiin noin 4 500 turvapaikkahakemusta, joista lähes puolet oli uusintahakemuksia.
 Perhe yleisin syy muuttaa
 Yleisin syy muuttaa Suomeen viime vuonna oli perhe.
 Oleskelulupa myönnettiin perhesiteen perusteella hieman yli 9 000 hakijalle. Luku on samaa suuruusluokkaa kuin vuonna 2017. Perinteisesti eniten oleskelulupia perhesiteen perusteella on myönnetty Venäjän kansalaisille.
 Maahanmuutto kannattelee Suomen väestönkasvua ennätysalhaisen syntyvyyden vuoksi, todetaan sisäministeriön raportissa.
 Tietyt alat kärsivät työvoimapulasta, ja väestön ikääntyminen voi pahentaa tilannetta tulevaisuudessa. Tilannetta voidaan helpottaa työvoiman maahanmuutolla.
 Suomessa halutaan panostaa siihen, että työelämään pääsisivät entistä nopeammin myös ne maahanmuuttajat, joille oleskelulupa on myönnetty esimerkiksi perhesiteen tai kansainvälisen suojelun perusteella.
 Tavoitetta tuetaan esimerkiksi työ- ja elinkeinoministeriön SIB-työllistämishankkeella ja maahanmuuttajien osaamiskeskustoiminnan kehittämisellä.
 Raportti maahanmuutosta on tehty yhteistyössä useiden ministeriöiden sekä Maahanmuuttoviraston, Tilastokeskuksen ja Poliisihallituksen kanssa. Katsauksen tarkoitus on tarjota faktoja asialliseen maahanmuuttokeskusteluun sekä politiikan valmistelun tueksi.
 Se on samalla Suomen muuttoliikeraportti OECD:lle eli Taloudellisen yhteistyön ja kehityksen järjestölle.

Turvapaikanhakijoita saapuu Suomeen nyt vähän, työperäisten oleskelulupahakemusten määrä kasvussa


Rockfest-festivaali siirtyy Tampereelle ensi kesänä. Rockfest on aiemmin järjestetty Vantaalla ja Hyvinkäällä.
 Tapahtuma järjestetään 5.–7. kesäkuuta 2020 ensimmäistä kertaa Tampereella.
 Maailman suurimpiin rock-yhtyeisiin lukeutuva Iron Maiden esiintyy Rockfest-festivaalin pääesiintyjänä.
 Tapahtuma on Tampereen Näsijärven maisemissa Santalahdessa ensimmäistä kertaa.
 – On mahtavaa päästä tekemään Suomen suurinta rock-festivaalia Rockfestiä Tampereella ja vieläpä täysin uudella alueella. Alue saa kasteensa todellisten rockjättiläisten seurassa! Nelonen Media Liven promoottori  Timo Isomäki  sanoo.
 Osa Iron Maidenin kiertuetta
 Festivaaleilla nähdään myös harvoin Suomessa keikkaileva Nightwish.
 Iron Maidenin esiintyminen on osa yhtyeen Legacy of the Beast -maailmankiertueen loppuhuipennusta. Yhtye on soittanut vuonna 2018 alkaneella kiertueellaan liki 2 miljoonalle fanille 39 maassa.
 – Meillä on ollut mahtava kiertue. Kaikki lavashow’sta rekvisiittaan - mukaan lukien Eddie - ovat keränneet ilmiömäistä palautetta. Koko bändillä on ollut todella mukavaa ja odotamme innolla, että saamme tuoda tuotantomme Rockfestiin, ja soittaa niin uusille kuin vanhoille faneillemme! sanoo yhtyeen laulaja  Bruce Dickinson  tiedotteessa.
 Iron Maiden on myynyt yli 44 vuoden aikana 90 miljoonaa levyä. Brittilegendan tunnetuimpia hittejä ovat muun muassa “The Trooper”, ”Hallowed Be Thy Name”, ”Fear Of The Dark” ja ”The Greater Good Of God”.
 Bändin tavaramerkki onmaskotti Eddie, joka vierailee yhtyeen keikoilla.
 Tampere on iloinen uudesta festivaalista. Särkänniemen tapahtumaranta saa pormestari  Lauri Lylyn  mukaan parhaan mahdollisimman avauksen.
 – Rock on osa Tampereen peruskalliota, joten rock-festivaalin luonteva koti ja areena ovat tietenkin täällä! pormestari sanoo.
 Lipunmyynti Rockfestiin alkaa torstaina 7.11. klo 11.00.

Iron Maiden tulee Tampereelle ensi kesänä, Rockfest siirtyy pääkaupunkiseudulta


Summary: Osapuolet ovat olleet valtakunnansovittelijan pöydän ääressä useita kertoja.

Ministerit, ministeriöt ja valtioneuvosto

Postin lakko on alkamassa ensi maanantaina, kertoo valtakunnansovittelija  Vuokko Piekkala.
 Piekkalan mukaan osapuolten näkemykset ovat niin kaukana toisistaan, ettei sopua ole näkyvissä.
 Piekkalan mukaan osapuolten seuraava tapaaminen on sovittu vasta keskiviikolle 13. marraskuuta.
 Myös Posti- ja logistiikka-alan unioni PAU kertoo lakon alkavan maanantaina. Liiton mukaan sovittelijalla ei ollut edellytyksiä jättää sovintoesitystä.
 PAUn hallitus kokoontuu huomenna pohtimaan lakkoasiaa.
 Juttua täydennetään
 Lue lisää:
 Postilakko on entistä lähempänä: Paketit uhkaavat viivästyä useita päiviä, kirjeet menevät perille ehkä vasta ensi vuonna

Valtakunnansovittelija: Postin lakko alkamassa maanantaina


Summary: Moilasella ja isobritannialaisella Nomad Foodsilla on leipomon tiedotteen mukaan jo suunnitelmia tuotevalikoiman laajentamisesta.

Pieksämäkeläinen leipomo Moilas on tehnyt sopimuksen pizzapohjien leipomisesta Iso-Britanniassa ja Irlannissa myytäviin pakastepizzoihin. Yhtiön mukaan pizzapohjia leivotaan vuosittain miljoonia kappaleita.
 Yritys kertoo tehneensä sopimuksen suuren pakasteruokia valmistavan isobritannialaisen Nomad Foods -yhtiön kanssa. Nomad Foodsin tuotteita myydään lukuisissa Euroopan maissa kuten Saksassa, Ranskassa ja Espanjassa.
 Tunnetuin Nomad Foodsin brändeistä Suomessa on erilaisia pakastevihanneksia valmistava Findus.
 Nyt tehdyllä sopimuksella Moilasen gluteenittomia pizzapohjia tulee yhtiön Goodfella's-tuotemerkin pizzoissa. Yhtiön kaupallisen johtajan  Marko Hammarin  mukaan Moilasen tuotantoa on suunnitteilla laajentaa myöhemmin muihin Nomad Foodsin tuotteisiin, joita myydään eri puolille Eurooppaa.
 Gluteenittomat pizzapohjat valmistetaan Pieksämäellä. Uusi tuotanto ei tuo suoraan uusia työpaikkoja.
 – Suoria vaikutuksia on niin, että meidän raaka-aineostot, pakkausmateriaaliostot, paikallisen logistiikan ja energian käyttö kasvavat merkittävästi, kaupallinen johtaja  Marko Hammar  sanoo.
 Pieksämäeltä viedään tällä hetkellä tuotteita 16 maahan ja liikevaihdosta yli puolet tulee viennistä. Yritys työllistää yli sata ihmistä.
 Viime vuoden lopussa Moilas-leipomo päätti keskittyä erityisruokavalioiden leipomotuotteisiin. Tällä hetkellä gluteenittomiin ja muihin erityisruokavalioihin keskittyvän Moilasen tuotteita leivotaan Pieksämäellä kahdessa eri leipomossa yhteensä kahdeksalla tuotantolinjalla.
 Moilas valmisteli sopimusta Nomad Foodsin kanssa yli kaksi vuotta. Yhtiö kertoo tiedotteessaan, että jo nyt on vireillä tuotevalikoiman laajentaminen.
 – Tähtäin on laajentaa tuotesortimenttia tulevina vuosian merkittävästi. Pizza on vasta aloitus, Hammar sanoo.
 Vielä ei tiedetä, mitä Ison-Britannian mahdollinen ero Euroopan unionista tarkoittaa kansainväliselle kaupalle. Hammar kertoo Moilasen olleen yhteydessä ulkoministeriön asiantuntijoihin Brexitin mahdollisista vaikutuksista.
 – Ennen kuin mitään todellista tapahtuu emme näe tätä niin suurena uhkana. Nomad Foods on monikansallinen yhtiö, joka toimii monessa maassa.

Pieksämäkeläinen Moilas-leipomo alkaa tuottaa gluteenittomia pizzapohjia isobritannialaiselle pakasteruokajätille


Summary: Yhdysvaltain Ukrainan-lähettilään lausunto viittaa siihen, että Trumpin ajatus ostaa Grönlanti vei huomattavasti resursseja kansalliselta turvallisuusneuvostolta muiden asioiden kustannuksella.

Donald Trumpin  hallinnon huippuvirkamiehet yrittivät kesällä saada presidenttiä perumaan Yhdysvaltain sotilasavun jäädyttämisen Ukrainalta, mutta näitä pyrkimyksiä esti tuolloin toinen ajankohtainen asia – Trumpin halu ostaa Grönlanti.
 Asia käy ilmi Yhdysvaltain Ukrainan-lähettilään  William Taylorin  antamasta todistajanlausunnosta edustajainhuoneen tiedusteluvaliokunnalle.
 Trump määräsi Ukrainan kipeästi tarvitseman sotilasavun jäädytettäväksi heinäkuun puolessa välissä, kirjoittaa  Guardian .
 Taylorin mukaan Yhdysvaltain korkea-arvoisimpien tiedusteluviranomaisten keskuudessa vallitsi vahva yhteisymmärrys siitä, että sotilasapu pitäisi toimittaa kiireellisesti Ukrainalle Venäjän uhan vuoksi. Taylor kertoo, että ulko- ja puolustusministeriö, CIA:n johtaja sekä kansallisen turvallisuuden neuvonantaja tekivät yhdessä kaikkensa saadakseen järjestettyä kiireellisen kokouksen Trumpin kanssa. Tapaamisessa oli tarkoitus vakuuttaa presidentti siitä, että sotilasavun jäädyttäminen Ukrainaan oli peruttava.
 Tapaaminen presidentin kanssa saatiin järjestettyä vasta syyskuussa. Taylorin mukaan osasyy tähän oli se, että hallituksen avainvirkamiehet olivat kyseisenä ajankohtana ulkomaan työmatkoilla.
 – Luulisin, että myös näihin aikoihin esillä oli Grönlannin kysymys, Grönlannin ostaminen, joka vei paljon energiaa kansalliselta turvallisuusneuvostolta, kertoi Taylor.
 Taylorin antama todistajanlausunto viittaa siihen, että Trumpin ajatus ostaa Grönlanti vei huomattavasti resursseja kansalliselta turvallisuusneuvostolta niiden asioiden kustannuksella, joita muu hallinto piti ensisijaisena Yhdysvaltain kansallisen turvallisuuden kannalta.
 Trump  perui 20. elokuuta virkamatkansa Tanskaan . Tämä johtui siitä, että Tanskan pääministeri  Mette Frederiksen  kieltäytyi neuvottelemasta Trumpin kanssa Grönlannin ostosta. Frederiksen kuvaili Trumpin ehdotusta Grönlannin ostosta absurdiksi.
 Taylor sanoi  lausunnossaan lisäksi , että hänellä oli selkeä käsitys siitä, että Yhdysvallat ei myöntäisi sotilasavustusta Ukrainalle, mikäli presidentti  Volodymyr Zelenskyi  ei ilmoittaisi julkisesti aloittavansa tutkimuksia entisen varapresidentin ja Trumpin poliittisen vastustajan  Joe Bidenin  perheestä.
 Lisää aiheesta:
 Guardian: Ukraine crisis put on ice by Trump staff busy working out how to buy Greenland
 Yhdysvaltain Ukrainan-lähettiläs: Ukrainaa painostettiin auttamaan presidentti Trumpia sotilasavun jäädyttämisellä
 Trump suivaantui Tanskan haluttomuudesta myydä Grönlanti ja perui valtiovierailunsa – Tanskalaiset: Yllättävää, ei tarvitse tulla ollenkaan

Todistajanlausunto: Ukraina-kriisin selvittely piti laittaa jäihin, koska Grönlannin ostoaikeet veivät kaiken ajan Trumpin hallinnon työntekijöiltä


Summary: Laajakaistalta odotetaan paljon erityisesti maaseudulla. Työllisyysvaikutuksista ei vain ole tuoretta, tutkittua tietoa.

Kansallisten  laajakaistaverkkostrategioiden tavoitteena  on ollut paitsi parantaa alueellista tasa-arvoa, myös edistää yritysten toimintaedellytyksiä harvaan asutuilla alueilla. Toistaiseksi nopeiden verkkoyhteyksien vaikutuksista ei kuitenkaan ole tarkkaa ja tuoretta tietoa, vaikka esimerkkejä verkkoyhteyksien mahdollistamasta yritystoiminnasta löytyykin.
 Laajakaistayhteyksien rakentamista on perusteltu muun muassa parantaa syrjäseutujen työllisyyden parantamisella. Erityisesti mahdollisuuksia nähdään etätyömahdollisuuksien lisäämisessä vaikkapa verkkokaupan alalla
 – Vielä ei kuitenkaan laajakaistayhteyksien työllisyysvaikutuksista ole tietoa, sanoo Kuitu kylässä -hankkeen projektipäällikkö  Seppo Alatörmänen .
 EU:n Leader-rahalla toimiva Kuitu kylässä -hanke auttaa laajakaistarakentajia ja kyliä löytämään toisensa nopeiden verkkoyhteyksien levittämiseksi Lapissa.
 Suomen kansallisessa laajakaistastrategiassa kunnianhimoiseksi tavoitteeksi on asetettu Suomen nostaminen nopeiden tietoliikenneyhteyksien kärkimaaksi. Valokuituyhteyksien lisäksi mahdollisuuksia nähdään 5G-verkkojen rakentamisessa.
 5G-tekniikassa on tosin nähty myös hankaluuksia,  erityisesti haja-asutusalueiden kohdalla .
 Näkyvyys koirablogeissa tuo piikin myyntiin
 Esimerkkejä laajakaistayhteyksien myötä syntyneistä verkkokauppayrityksistä löytyy ympäri maaseutua. Kolarilainen  Heli Kostiander  valmistaa ja myy koiravarusteita, esimerkiksi heijastinliivejä ja pantoja.
 Kolari Design -tuoteperhe syntyi puolivahingossa. Alun perin tuotteita ajateltiin ja tehtiin vain Kostianderin omien koirien käyttöön.
 Verkkokauppaan Kolari Design siirtyi parin vuoden ajatuksen sulattelun ja vuoden vieneen toteutuksen jälkeen. Sen ansiosta markkina-alueeksi tuli Länsi-Lapin asemesta koko Suomi ja periaatteessa koko maailma.
 – Ostimme valmiin verkkokauppa-alustan mutta omin voimin emme sitä yrityksistä huolimatta saaneet toimimaan. Lopulta piti palkata ulkopuolinen hoitamaan asia kuntoon, kertoo Kostiander.
 Digimaailma on tarjonnut iloisia yllätyksiä Kostianderin, tyttärensä ja miniänsä työllistävälle yritykselle. Kaukaisin tilaus on tullut Saksasta.
 Toimiva verkkokauppa on Kostianderin kohdalla vähentänyt tarvetta käydä myymässä ja markkinoimassa tuotteitaan erilaisissa koira- ja messutapahtumissa. Digitaalisuus on Kolari Designin kohdalla toiminut jo markkinoinnin apuvälineenä.
 – Kun tuotteemme esiintyvät bloggareiden sivuilla, näkyy se selkeänä myyntipiikkinä, kertoo Kostiander.
 Verkko nosti vaatekaupan yksiön nurkasta valtakunnalliseksi
 Nykyisin Keminmaassa toimiva Disturb Skandinavia Oy on malliesimerkki digitaalisessa maailmassa menestyneestä yrityksestä. Yhtiö aloitti viime vuosikymmenen vaihteessa  Tiina  ja  Petri Skinnarin  oululaisyksiön nurkassa keskittyen miesten muotiin.
 – Verkkokaupan mukaan ottaminen oli itsestään selvää, kun markkina-alueena oli koko Suomi, kertoo yhtiön hallituksen puheenjohtaja Tiina Skinnari.
 Tiina Skinnarin mukaan verkkokaupassa pätevät monilta osin samat periaatteet kuin kivijalkamyymälöissäkin, kuten kuinka asiakas löytää itselleen sopivan kokoisen tuotteen.
 – Yrityksessä on tästä syystä tarpeen olla asiakaspalvelu, muistuttaa Skinnari.
 Markkinoinnissa Disturb on hyödyntänyt alusta lähtien sosiaalista mediaa, varsinkin Facebookia.
 – Kohderyhmämme on pääasiassa 20–50 -vuotiaat eli ikäryhmä, joka on aktiivinen Facebookissa, sanoo Skinnari.
 Yrityksellä on hyvät kokemukset Facebookista markkinointikanavana. Disturbin kohderyhmä on huomattavasti helppohoitoisempi kuin tätä nuoremmat.
 – Nuorten some-käyttäytyminen on huomattavasti pirstaloituneempaa ja markkinoinnin kannalta vaikeampaa. Tietenkin seuraamme koko ajan myös sitä, mitä some-maailmassa tapahtuu, toteaa Skinnari.
 Laajakaistarakentaminen työllistää paikallisia
 Projektipäällikkö Seppo Alatörmäsen mukaan laajakaistarakentamisen vaikutukset voidaan jakaa kolmeen vaiheeseen.
 Ensimmäiset, lyhytaikaiset työt ovat tarjolla rakentamisvaiheessa. Verkkojen huoltaminen tarvitsee omat tekijänsä. Lisäksi yhteyksien parantuminen luo mahdollisuuksia kotona työskentelyyn.
 – Lapissa rakentamisvaiheen työt on ostettu lähes poikkeuksetta paikallisilta, sanoo Alatörmänen.
 Lapissa nopeat tietoliikenneyhteydet on rakennettu yli neljäänkymmeneen kylään erilaisten kyläverkkohankkeiden aikana. Hankkeilla on tavoitteena muun muassa lisätä kylien elinvoimaisuutta ja parantaa yritysten toimintaedellytyksiä.
 – Parantuneita yhteyksiä on hyödynnetty jonkin verran esimerkiksi matkailuyrityksissä, mutta kokonaisuuden kannalta merkittävintä on etätyön mahdollistuminen, toteaa Alatörmänen.
 Voit keskustella aiheesta klo 22 asti.
 Lue myös:
 Valokuitu vai 5G? Kysyimme DNA:lta, Elisalta ja Telialta, miksi kuluttajille myydään nyt kallista kuitua nettiyhteydeksi, jos kohta kaikilla on 5G
 Vain keskustat kiinnostavat valokuituverkkojen rakentajia – jopa miljoona kotitaloutta jäämässä väliinputoajiksi
 Vaikka nettiyhteys ei toimi, valokuidusta ei haluta maksaa – metsästäjät ja mökkiläiset jumittavat verkkoa maaseudulla

Verkkokauppan menestys ei katso paikkaa, kunhan netti toimii – maaseudun laajakaistaverkkojen työllisyysvaikutukset jäävät arvailun varaan


Summary: Ranskan elokuva-alalla naisiin kohdistuva ahdistelu ei ole herättänyt samanlaista keskustelua kuin monissa maissa.

Maailmanlaajuisen #metoo-liikkeen käynnistämä keskustelu naisiin kohdistuvasta ahdistelusta on jäänyt Ranskassa vähäisemmäksi kuin monessa muussa maassa. Arvostelijoiden mukaan esimerkiksi elokuva-alalla on Ranskassa vallinnut vaikenemisen laki, joka on estänyt naisia kertomasta kokemuksistaan.
 Nyt hiljaisuus saattaa olla murtumassa palkitun näyttelijän  Adèle Haenelin  kerrottua urallaan kohtaamastaan hyväksikäytöstä.  Haenel kertoo Mediapart-uutissivustolla  joutuneensa lapsinäyttelijänä ensimmäisen elokuvansa ohjaajan lähentelyn kohteeksi.
 Mediapart on haastatellut noin 30 elokuvan teossa mukana ollutta ihmistä, ja saanut näiltä vahvistusta Haenelin kertomille tiedoille. Useat työntekijät ovat kertoneet kuvausten oudosta ilmapiiristä.
 Ohjaaja  Christophe Ruggian  kuvaillaan suhtautuneen Haeneliin pakkomielteisesti. Haenel oli vuonna 2002 ensi-iltansa saaneen  Les diables  -elokuvan kuvausten aikana vasta 12-vuotias.
 Vincent Rottiers ja Adèle Haenel esittivät pääosia vuonna 2002 ensi-iltansa saaneessa elokuvassa Les diables. Rex Features / AOP
 Haenel ja Ruggia matkustivat yhdessä elokuvan markkinointikiertueella ja ohjaaja kutsui näyttelijän kotiinsa. Siellä Ruggia Haenelin mukaan kosketteli, yritti suudella ja kertoi rakastumisesta.
 Ohjaaja pyytää anteeksi, mutta kiistää hyväksikäytön
 Haenelin mukaan tilanne jatkui kolme vuotta. 15-vuotiaana hän yritti oman kertomansa mukaan katkaista yhteytensä Ruggiaan ja pyysi siihen apua tämän lähipiiriltä. Sympatiaa avunpyyntö ei näyttelijän mukaan juurikaan herättänyt.
 Julkisuuteen Haenel kertoo päättäneensä astua nähtyään pop-tähti  Michael Jacksoniin  kohdistuvista ahdistelusyytöksistä kertovan dokumentin  Leaving Neverland .
 Ohjaaja Christophe Ruggia on myöntänyt "tehneensä virheitä" Haenelin suhteen ja pyytänyt anteeksi, mutta hän kiistää käyttäneensä näyttelijää seksuaalisesti hyväksi.
 Ranskan elokuvaohjaajien yhdistys on paljastuksen jälkeen erottanut varapuheenjohtajanaan aiemmin toimineen Ruggian.
 – Uskon tämän olevan eräänlainen käännekohta. Tämä on ensimmäinen kerta, kun kansainvälisesti tunnustettu, hyvin arvostettu naisnäyttelijä on avautunut aiheesta [Ranskassa], ranskalainen kulttuuritoimittaja  Veronique Le Bris  sanoo  Britannian yleisradioyhtiölle BBC:lle .
 Haenel on palkittu kaksi kertaa Ranskan elokuva-alan Cesar-palkinnolla. Haenelin elokuvia ovat muun muassa  Nuoren naisen muotokuva  ja  Tuntematon tyttö .
 – Sinä rikot raskaan hiljaisuuden, näyttelijä  Marion Cotillard  puolestaan kirjoittaa Instagramissa osoittaen sanansa Adèle Haenelille.
 Lue myös:
 Yhden miehen sikailun paljastamisesta se alkoi: Näin #metoo-tviitti on ravistellut maailmaa
 #Metoo-kampanjaa arvostellut filmitähti Deneuve: Pyydän anteeksi seksuaalisen väkivallan uhreilta
 "Seksikäs pariisitar" ja moni muu nuori Ranskassa pitää kulttinäyttelijän #metoo-hyökkäystä vanhanaikaisena: "Minua ei lähestytä luvatta"
 "Raiskaus on rikos, ritarillisuus ei ole" – Ranskalaisnäyttelijätär Catherine Deneuve arvostelee  #MeToo-kampanjaa ylilyönneistä

Saako #metoo-liike nyt tuulta alleen myös Ranskassa? – Näyttelijä Adèle Haenel kertoo joutuneensa lapsinäyttelijänä ohjaajan hyväksikäyttämäksi


Summary: Turun kaupungin omistaman Arkean työntekijät ovat olleet lakossa eilisestä lähtien.

Turun kaupungin omistama ruoka- ja kiinteistöpalveluyritys Arkea kutsuu JHL:n ja Jytyn uudelleen neuvottelupöytään.
 Neuvottelut katkesivat viime viikon tiistaina, kun JHL lähti neuvottelupöydästä.
 Nyt Arkea kutsuu järjestöt uudelleen neuvottelemaan uuden ehdotuksen kanssa.
 Arkean työntekijät ovat olleet lakossa eilisestä alkaen. Lakon vuoksi kouluissa ei ole ollut tarjolla lämmintä ruokaa. Lakolla on vaikutuksia myös kiinteistö- ja siivouspalveluihin.
 Viimeksi neuvottelut katkesivat tuloksettomina viime viikon tiistaina. Taustalla on kiista Arkean aikeesta vaihtaa työntekijöidensä työehtosopimus halvempaan.
 Lue lisää:
 Turku myöntää että kouluruokailun puuttuminen lakon aikana rikkoo lakia – "Olemme seinän ja tapetin välissä"
 JHL aloittaa lakon Turun kaupungin Arkea-yhtiötä vastaan
 Turun omistama Arkea kiistää JHL:n väitteet neuvotteluhaluttomuudesta sopimuskiistassa
 JHL:n ja Turun Arkean väliset neuvottelut poikki – lakkoon valmistautuminen alkaa uudelleen
 Turun kaupungin Arkea muuttaa 1 000 työntekijän työehtosopimuksen halvempaan, koska "se on ainoa vaihtoehto" – JHL syyttää lain rikkomisesta

Turun Arkea, JHL ja Jyty neuvottelupöytään uuden ehdotuksen kera – lakko jatkuu vielä perjantaihin


Summary: Suomessa väkevien juomien myynti jatkaa laskuaan, mutta hintojen korotus on paikannut määrän pudotusta.

Altian vertailukelpoinen liiketulos oli heinä-syyskuussa 6,9 miljoonaa euroa, mikä oli hieman enemmän kuin vuosi sitten vastaavana ajankohtana.
 Yhtiön liikevaihto heinä-syyskuussa oli 84,5 miljoonaa euroa, mikä oli puolestaan vähän pienempi kuin vuosi sitten.
 Tuoteryhmittäin mitattuna liikevaihto on kasvanut vajaat kaksi prosenttia väkevissä alkoholijuomissa ja laskenut saman verran viineissä. Muissa juomissa muutosta ei ole ollut.
 "Vahva kehitys Ruotsissa"
 Yhtiön tulosta on alkuvuoden ajan siivittänyt väkevien alkoholijuomien myynnin kasvu Ruotsissa ja Norjassa. Ruotsissa myös viinin myynti on kasvanut viime vuodesta, vaikka Norjassa se on laskenut.
 Heinä-syyskuussa liikevaihto jatkoi kasvuaan Pohjoismaissa mutta laski Suomessa.
 – Kasvua vauhditti vahva kehitys Ruotsissa, luonnehti toimitusjohtaja  Pekka Tennilä  yhtiön kehitystä heinä-syyskuussa tiedotteen mukaan.
 Sen sijaan Suomessa väkevien juomien markkinavolyymi jatkoi laskuaan. Lasku on kuitenkin tasaantunut ja myynnin arvo noussut. Yhtiön mukaan hinnankorotukset ovat tasapainottaneet pienempää volyymia.
 Myös viinien myynnissä oli Suomessa laskua kolmannella vuosineljänneksellä.

Viina vetää Ruotsissa ja Norjassa – Altian tulos liki ennallaan


Summary: On epäselvää, miksi tai miten kaksikko surmasi muut kalastusaluksella olleet maanmiehensä.

Etelä-Korea on karkottanut kaksi pohjoiskorealaista kalastajaa, jotka loikkasivat Etelä-Koreaan viime viikolla. Etelä-Korean yhdistymisministeriön mukaan kaksikon epäillään surmanneen kalastusaluksella 16 maanmiestään ennen loikkaamistaan.
 Noin 20-vuotiaat pohjoiskorealaiset ylittivät lauantaina luvattomasti Koreoiden välisen merirajan kalastusaluksella, jonka jälkeen eteläkorealaisviranomaiset ottivat kaksikon kiinni kuulustellakseen heitä. Viranomaiset päätyivät tutkinnassaan siihen johtopäätökseen, että kaksikko oli surmannut 16 muuta aluksella ollutta kalastajaa ennen pakoaan Etelä-Koreaan.
 – Hallitus päätti karkottaa miehet, koska he olivat syyllistyneet vakaviin, ei-poliittisiin rikoksiin, eivätkä ole näin lakiemme mukaan oikeutettuja suojeluun, sanoi Etelä-Korean yhdistymisministeriön tiedottaja  Lee Sang-min .
 Tiedottaja ei kommentoinut tarkemmin, miksi tai miten kaksikko surmasi muut kalastajat.
 Pohjoiskorealaiset luovutettiin maansa viranomaisille torstaina Panmunjomin rajakylässä Koreat erottavalla demilitarisoidulla vyöhykkeellä.

Etelä-Korea karkotti kaksi pohjoiskorealaista kalastajaa, joiden epäillään surmanneen 16 maanmiestään


Summary: Yritykset ja ammatilliset oppilaitokset tekevät yhä enemmän yhteistyötä osaavan työvoiman kouluttamisessa.

20-vuotias  Ville Taavila  tutustui ensimmäisen kerran hitsausalan yritykseen yläkoulun harjoittelujaksolla.
 Sen jälkeen hän on opiskellut paikallisessa ammattikoulussa tutkinnon, ja suorittanut opiskeluaikansa työharjoittelut samassa, tutussa yrityksessä.
 – Aina on ollut mukana henkilö, jonka kanssa olen töitä tehnyt. Hän on neuvonut, miten toimitaan. Kun olen ruvennut oppimaan, on saanut tehdä omatoimisesti.
 Taavila tekee töitä varastonhoitajana. Vakituista työsuhdetta on takana puolisen vuotta. Hitsausalan kansainvälinen yritys Kemppi työllistää yli 800 ihmistä, joista Lahdessa työskentelee noin puolet.
 Tekniikan alan yritykset ja ammatilliset oppilaitokset tekevät entistä enemmän yhteistyötä osaavan työvoiman kouluttamisessa.
 – Yritykset tarvitsevat kipeästi uutta työvoimaa. Myös ammattioppilaitokset hakeutuvat yhteistyöhön, koska osa niiden rahoituksesta tulee siitä, että opiskelijat valmistuvat ja työllistyvät, sanoo Ammattiosaamisen kehittämisyhdistys AMKE:n toimitusjohtaja  Veli-Matti Lamppu . Kehittämisyhdistys on koulutuksen järjestäjien edunvalvoja.
 Teknologiateollisuus arvioi, että ala tarvitsee  yli 9 000 uutta osaajaa  vuosittain. Ammatillisista oppilaitoksista pitäisi tulla joka kolmas, mutta tavoite ei tällä hetkellä täyty.
 Työssä oppija tarvitsee tukea koululta ja yritykseltä
 Viime vuoden alussa voimaan tullut  ammatillisen koulutuksen uudistus  lisää työpaikoilla tapahtuvaa oppimista ja purkaa sääntelyä. Tarvittaessa koko koulutus voidaan toteuttaa työpaikalla.
 – Kaikki lähtee opiskelijan tarpeesta, työpaikan mahdollisuuksista ja yrityksen halukkuudesta, sanoo AMKE:n toimitusjohtaja Lamppu.
 Työssä oppimisen lisäämistavoite lähti liikkeelle samaan aikaan, kun edellinen hallitus leikkasi ammatillisen koulutuksen rahoitusta.
 Lamppu kuitenkin huomauttaa, ettei työssä oppiminen ole mikään säästökeino.
 – Opiskelija tarvitsee työpaikalta ohjausta ja tukea, mutta opiskelijan oppimista pitää myös seurata. Oppiminen on lopulta oppilaitoksen vastuulla.
 Asenne painaa opiskelijan valinnassa
 Kempillä on tuotantotilat ja pääkonttori Lahdessa, ja se on tehnyt yhteistyötä paikallisen koulutuskeskus Salpauksen kanssa.
 Kolmasosan koneasentajan tutkinnosta voi suorittaa Kempillä. Joka vuosi työssä oppimisjaksolle valitaan opiskelijoista noin kymmenen haastatteluiden perusteella.
 – Opiskelijan pitää olla motivoitunut tekemiseen ja valmis oppimaan uutta. Työpaikkaohjaajat opastavat työtaitoja. Tärkeää on saada myös oppilaitoksen opettajat mukaan tähän, sanoo henkilöstöohjaaja  Jukka Mandelin .
 Yhtiö on kouluttanut tähän mennessä 27 työpaikkaohjaajaa työntekijöistään.
 Petri Niemi/Yle
 Pk-yritykset entistä paremmin mukaan
 Koulutuskeskus Salpauksen työelämäpalvelupäällikkö  Otto Ripatin  mukaan ammatillisen koulutuksen uudistus on helpottanut yhteistyötä pienten ja keskisuurten yritysten kanssa.
 Ripatti on kiertänyt Päijät-Hämeessä erityisesti metallialan ja prosessiteollisuuden yrityksiä ja kuunnellut herkällä korvalla yritysten rekrytointiongelmia.
 – Monelle pk-yrityksille pitkät oppisopimuspätkät ovat käytännössä mahdottomia, kun ei ole rahaa tai koulutusresurssia. Nyt tutkinnon osan voi suorittaa oppisopimuksella, mikä avaa yrityksille uusia mahdollisuuksia.
 Nuorten käsitykset teollisuustyöstä kaipaavat Ripatin mukaan myös päivittämistä.
 – Monella nuorella on väärä mielikuva esimerkiksi hitsaajan työstä, kun se todellisuudessa nykyisin voi olla esimerkiksi robotin ohjelmointia ja sen työn jäljen valvontaa. Tässä riittää yrityksillä, mutta myös peruskouluilla ja ammattiopistoilla tekemistä.

Näin torjutaan teknologiateollisuuden työvoimapulaa – Ville Taavila, 20, sai työpaikan heti koulun jälkeen


Summary: Yt-neuvottelujen päättyminen tarkoittaa kaikkine vähennyksineen yhteensä noin 144 henkilötyövuoden supistuksia.

Rakennusyhtiö Lehto Groupin tulos jatkui heinä-syyskuussa tappiollisena. Liiketulos painui 14,4 miljoonaa euroa tappiollisen puolelle, yhtiö kertoo liiketoimintakatsauksessaan.
 Yhtiön liikevaihto laski neljänneksellä runsaaseen 150 miljoonaan euroon.
 Tappiolliseen tulokseen ovat vaikuttaneet ongelmat peruskorjaushankkeissa ja Ruotsissa olevassa hankekokonaisuudessa.
 – Tappion keskeiset syyt olivat samat, joiden kanssa olemme painineet koko vuoden, toimitusjohtaja  Hannu Lehto  toteaa tiedotteessa.
 Yhtiö antoi marraskuun alussa kolmannen tulosvaroituksensa tänä vuonna. Yhtiö arvioi, että vuoden viimeisellä neljänneksellä liiketulos on positiivinen, mutta vuoden toisen puoliskon tulos jää tappiolliseksi heinä-syyskuun lukujen takia. Myös koko vuoden liikevaihdon oletetaan jäävän viime vuodesta jälkeen.
 Yt-neuvotteluilla seitsemän miljoonan euron säästöt
 Lehto kertoi samalla saaneensa syyskuussa aloittamansa yt-neuvottelut päätökseen. Niiden seurauksena toteutettavat irtisanomiset, osa-aikaistamiset ja lomautukset vastaavat noin 144:ää henkilötyövuotta. Kovimmin vähennykset kohdistuvat tehdastuotantoon.
 Neuvottelut koskivat Suomessa yhteensä noin 540:tä henkilöä. Tavoitteena on saada vuositasolla noin seitsemän miljoonan euron säästöt.
 Kesäkuussa päättyneissä yt-neuvotteluissa yhtiöstä sanottiin irti 51 työntekijää ja lomautettiin 53.
 Yhteensä Lehdon palveluksessa on noin 1 500 ihmistä.
 Lue lisää:
 Rakennusyhtiö Lehto aloittaa yt:t – vähentää jopa 150

Lehto Groupin yt-neuvottelut johtivat irtisanomisiin, osa-aikaistamisiin ja lomautuksiin


Summary: Yrityksen aluksia on käytössä tällä hetkellä kahdella mantereella. Niillä voidaan kerätä vesistöistä muoviroskia, öljyä ja levää.

Vesistöjen puhdistuslaitteita valmistava kasvuyritys Clewat hakee kehittämilleen muoviroskan keruulaitteille vauhtia osakeannista.
 Kokkolalaisyritys avasi osakeannin keskiviikkona, ja tarkoitus on kerätä vajaat miljoona euroa lisäpääomaa.
 Yritys valmistaa Kokkolassa muovinkeräys- ja öljyntorjunta-aluksia sekä lumen talteenottoyksiköitä. Kasvuyritys on kehittänyt teknologiaa järvien ja merien ympäristöongelmien ratkaisemiseen. Yrityksen innovaatio perustuu veden virtauksen hyväksikäyttämiseen, jolloin on mahdollista saada pienellä energialla suurta tehoa toimintaan.
 Yhtiön perustaja  Johannes Myllykoski  kertoo tiedotteessa, että miljoonalla on tarkoitus rahoittaa laitteiden jatkokehitystä ja palkata lisää työntekijöitä.
 – Lisärahalla mahdollistetaan myös vieraan pääoman ehtoinen rahoitus, mikä edistäisi vauhdissa olevia kansainvälistymistukineuvotteluja.
 Myllykoski voitti viime vuonna Itämeriprojektin pääpalkinnon,  70 000 euroa, muoviroskan keruulaitteellaan. Sillä voidaan siivota suuriakin merialueita, jos kaikki etenee suunnitellusti. Ensin Myllykoski rakensi laitteensa öljyntorjuntaan, mutta havahtui muoviongelmaan, purki ja aloitti alusta.
 Tällä hetkellä Clewatin laitteita on käytössä kahdella mantereella ja kansainvälistyminen etenee. Tuotannon luvataan silti pysyvän Suomessa.
 – Tähtäimessä on merkittävä ympäristövaikutus ja se, että vuoden 2022 lopussa meillä on yli 200 yksikköä maailmalla, kertoo Myllykoski.

Merten muoviroskaongelmaan laitteita kehittänyt yritys hakee osakeannilla vauhtia kasvuun


Summary: Radonin mittaaminen kotona tai työpaikalla käy helposti. Mittauksen aika on juuri nyt, kun talvi on tulossa.

Terveystarkastajat huomaavat usein valvontakäynneillään, että uuden rakennuksen radonmittaus on tekemättä. Siitä huomauttaminen tulee omistajille usein yllätyksenä.
 – Esimerkiksi hoito- tai sosiaalialan laitoksessa on pääpaino kaikessa muussa toiminnassa, joten he eivät ehkä ole tulleet ajatelleeksi koko asiaa, sanoo terveysinsinööri  Tarja Hartikainen  Tampereen kaupungin ympäristöterveydenhuollosta.
 Perustietoa radonista Radioaktiivinen kaasu, jota ei voi huomata omin aistein. Radonin mittausaika on 1.9.–30.5. Kesällä mittausta ei kannata tehdä. Mittaus  tarkoittaa käytännössä pientä purkkia asuin- tai työtilassa, ja mittausajan päätyttyä purkki lähetetään analysoitavaksi. Purkin ja analyysilaboratorion tulee olla Säteilykesturvakeskuksen hyväksymä. Mittausaika on vähintään kaksi kuukautta, ja tulos määritellään vuosikeskiarvona. Sisäilman radonsäteilyn viitearvo on 300 becquereliä kuutiometrissä ilmaa (Bq/m³) asunnossa ja työpaikalla. Uudessa asunnossa viitearvo saa olla enintään 200 Bq/m³. Vanhassa rakennuksessa voidaan tehdä niin sanottu radonkorjaus, joka useimmiten tarkoittaa radonputkiston ja -imurin asentamista alapohjaan tai radonkaivon rakentamista pihalle. Ammattitaitoisesti tehdyistä korjauksista on hyviä kokemuksia. Lähde:  www.stuk.fi
 Radon lisää tutkitusti syöpäriskiä, mutta Hartikaisen mukaan silti monesta muusta pienemmästä riskistä kannetaan usein paljon suurempaa huolta.
 Lähes koko Pirkanmaan kuuluu  riskialueeseen , jossa radon säteilylain mukaan pitää mitata. Velvoite koskee niin asuntoja kuin työpaikkojakin, ja uudisrakennuksissa radonturvallinen rakentaminen sisältyy jo kaavaan ja rakennusmääräyksiin.
 Säteilyturvakeskuksen ylitarkastaja  Olli Holmgrenin  painottaa, että radon on tärkeää mitata myös juuri valmistuneista rakennuksista.
 – Vaikka on uusi rakennus, talo tai työpaikka, niin radonmittaukset pitää tehdä. Vaikka on suunniteltu hyvin, itse rakentamisessa on voinut tapahtua virheitä. Radonin saa selville vai mittaamalla.
 Hajuton, mauton, väritön – ja siksi niin vaarallinen
 Radon on radioaktiivinen kaasu, jota on maaperässä. Se kulkeutuu sieltä rakennusten sisäilmaan esimerkiksi alapohjan rakojen tai läpivientien kautta.
 Tutkimusten mukaan radon lisää ihmisten keuhkosyöpäriskiä. Jos tupakoi, riski vain kasvaa.
 – Yksi plus yksi on enemmän kuin kaksi, silloin kun sisäilmassa on radonia ja ihminen tupakoi, havainnollistaa Tarja Hartikainen.
 Terveydelle vaarallista kaasua ei näe eikä haista eikä sitä voi muutenkaan huomata, ja juuri siksi se on niin hankala ongelma.
 Radonin määrä sisäilmassa selviää, kun asuin- tai työhuoneeseen asetetaan pieni mittauspurkki. Kahden kuukauden jälkeen purkki lähetetään analysoitavaksi. Mittaus ei ole vaivalloista eikä tule kovin kalliiksi, mutta sekä purkin että analyysilaboratorion tulee olla Säteilykeskuksen hyväksymiä.
 Yle/Niklas Fagerström
 Säteilyturvakeskuksen mukaan Suomen radonpitoisuudet ovat samaa luokkaan kuin Ruotsin ja Norjan, mutta paljon suuremmat kuin esimerkiksi Saksan ja Ranskan. Tätä selittävät ainakin maaperän rakenne ja ilmasto.
 Uuden rakennuksen alapohja kannattaa aina tiivistää
 Säteilykeskuksen Olli Holmbergin mukaan mitään kuntaa tai aluetta Suomessa ei voi julistaa radonvapaaksi.
 – On oletettu, että Pohjois-Pohjanmaalla ja Oulun seudulla ei olisi kovin korkeita pitoisuuksia. Mutta ei voi sanoa varmaksi, koska mittauksia ei ole kovin paljon. Lisäksi missä tahansa on voinut käydä niin, että radonpitoista maata on kuljetettu muualta täyttömaaksi, Olli Holmberg sanoo.
 Pirkanmaalla ja Lahden seudulla riski tiedetään korkeaksi erityisesti harjujen ja maaperän vuoksi. Mahdollisia riskialueita on kuitenkin ympäri maata:  kartalla  näkyvät esimerkiksi Taipalsaari, Pyhtää, Loviisa, Kotka, Kajaani ja Enontekiö.
 Suomessa ei ole radonin viitearvoja rakennusmaalle sinänsä. Radon kannattaa ottaa huomioon aina, kun rakennetaan uutta. Se on helpointa ja myös halvinta.
 – Miksi lähtisikään tutkimaan pelkkää maaperää ennalta, kun voi rakentaa jo suoraan radonturvallisesti, kysyy Holmberg.
 – Lisäksi alapohjan tiivistämisessä on muitakin etuja. Maaperässä voi olla myös terveydelle haitallisia bakteereita, joten maaperästä ei ylipäänsä kannata imeä ilmaa sisälle.
 Aiheesta lisää:
 Säteilyturvakeskus
 Asumisterveys

Hajuton, väritön ja radioaktiivinen radon on syöpäriski, jolle moni suomalainen altistuu tietämättään – "Pienemmistäkin riskeistä kannetaan paljon suurempaa huolta"


Summary: Rrikosjuttu on ensimmäinen Yhdysvaltain ja Kiinan yhteistyössä tekemä huumetutkinta.

Kiinassa tuomioistuin on langettanut kovia tuomioita yhdeksälle ihmiselle, joiden todettiin välittäneen vahvaa opioidia fentanyyliä Yhdysvaltain markkinoille.
 Tuomioistuin totesi tapauksen olevan ensimmäinen Yhdysvaltain ja Kiinan yhteistyönä tehty huumetutkinta.
 Yhdelle tuomituista langetettiin lykätty kuolemanrangaistus ja muut tuomittiin puolesta vuodesta elinkautiseen vankeusrangaistukseen. Lykätyssä kuolemanrangaistuksessa tuomio pannaan täytäntöön, jos tuomittu syyllistyy rikoksiin kahden vuoden aikana vankeudessa. Muutoin tuomio muuntuu usein elinkautiseksi vankeusrangaistukseksi.
 Yhdysvallat on useaan otteeseen syyttänyt Kiinan välittävän fentanyyliä Yhdysvaltoihin. Presidentti  Donald Trump   totesi viimeksi elokuussa uusista tulleista ilmoittaessaan, ettei Kiina ole saanut tukahdutettua huumeen virtaa Yhdysvaltoihin .
 Ankarat huumetuomiot langetettiinkin samaan aikaan, kun Kiina etsii kuumeisesti ratkaisua yli vuoden kestäneeseen tullinokitteluun.
 Fentanyyli on jopa sata kertaa morfiinia voimakkaampi opioidi. Fentanyylikuolemat ovat nousseet Yhdysvalloissa rivakasti sen jälkeen, kun liittovaltio alkoi tiukemmin säädellä opioidipohjaisten reseptilääkkeiden myöntämistä.
 Fentanyyliin kuoli Yhdysvalloissa vuonna 2014 runsas 5 500 ihmistä ja vuonna 2017 lähes 28 500 ihmistä.
 Lue myös:
 Yhdysvaltain opioidivyyhdissä alustava sopu miljardikorvauksista – osa osavaltioista haluaa lääkejätti Purdue Pharman yhä oikeuteen
 Miksi lääkefirmat joutuvat maksamaan miljoonakorvauksia? Opioidikriisin taustalla on valheellista markkinointia – ja satojatuhansia kuolleita

Vahvan opioidin valuminen Kiinasta Yhdysvaltoihin on lietsonut kauppasotaakin – Kiinalaisoikeus antoi kovat tuomiot fentanyylin välittäjille


Summary: Hammashoitopelko väheni virtuaalirentoutuksen avulla erityisesti naisilla, jotka kärsivät pelosta miehiä useammin.

— En usko tähän, totesi 30 vuotta hammashoitopelkoa tutkinut ja hoitanut sosiaalihammaslääketieteen professori  Satu Lahti , kun hänelle tarjottiin mahdollisuutta testata virtuaalirentoutusta pelon hoitokeinona.
 Lahti myös tiesi, että virtuaalilasien käyttö hammashoidon aikana olisi monistakin eri syistä haastavaa.
 Mutta sitten hän tuli ajatelleeksi, että virtuaalirentoutusta voisi kokeilla juuri ennen hammashoitoa. Näin sai alkunsa Helsingissä Kalasataman hammashoitolassa toteutettu Turun yliopiston tutkimus, jollaista ei ole toteutettu missään muualla aiemmin.
 Tutkimuksen myötä Lahti sai yllätyksekseen huomata ennakko-oletuksensa olleen väärä.
 Jutussa esiintyvät anonyymit lainaukset ovat kokeeseen osallistuneiden potilaiden kokemuksia.
 "Odotin ensin, että alkaako jotain tapahtua. Sitten keskityin katseluun ja tämä rentoutti todella hyvin."  Virtuaalirentoutukseen osallistunut
 Lieväkin pelko voi paisua isoksi
 Tutkimuksessa oli mukana lähes 300 potilasta, jotka satunnaistettiin koe- ja kontrolliryhmiin. Koeryhmäläisille laitettiin virtuaalilasit päähän, kuulokkeet korville ja he saivat valita kännykkäapplikaation viidestä, 1-3 minuutin mittaisesta virtuaalirentoutusohjelmasta haluamansa. Ohjelmassa oli rauhoittavia maisemia sekä varta varten rentoutumista tukemaan suunniteltu äänimaailma.
 Kontrolliryhmään kuuluvat istuivat samanlaisessa tilassa pari minuuttia ja heillä oli mahdollisuus tehdä mitä halusivat, esimerkiksi selailla puhelinta.
 Kalasatama valikoitui tutkimuspaikaksi paitsi isojen asiakasmäärien vuoksi, myös siksi, että siellä toimii päivystys, jonne pelkäävätkin hakeutuvat pakon edessä.
 Kokeessa oli silti tarkoituksella mukana satunnaisesti kaikenlaisia potilaita, ei vain nimenomaan hammashoitopelosta vakavasti kärsiviä, koska haluttiin nähdä, miten menetelmä toimii väestötasolla, Lahti kertoo.
 — Tiedämme aiemmista tutkimuksista, että joka kolmas suomalainen pelkää hammashoitoa jonkin verran ja pelko voi muuttua aikuisiälläkin mihin suuntaan vain. Vähäinenkin pelko voi pahentua yhden huonon kokemuksen jälkeen, jos hammaslääkärille tai potilaalle saattuu esimerkiksi huono päivä. Siksi tarvitaan helppoja kaikille sopivia menetelmiä, eikä yritetä auttaa vain kaikista pahimmin pelkääviä.
 Professori Satu Lahti uskoo, että virtuaalirentoutus voisi toimia tukena juuri sellaisille potilaille, jotka pelon takia eivät muuten käy hammaslääkärissä. Jarkko Vuolle / Yle
 Virtuaalirentoutus tehosi erityisesti naisiin
 Potilaiden pelkoa mitattiin ennen hoitoa ja hoidon jälkeen MDAS-mittarilla, joka sisältää viisi kysymystä. Mittarilla pystytään pelon kokonaismäärän mittaamisen lisäksi erottelemaan, onko potilaan pelko hoitoa ennakoivaa yleistä pelkoa vai erityisesti toimenpiteisiin liittyvää pelkoa.
 Aiempien tutkimusten perusteella tiedetään, että jo pelkkä pelkoa mittaavan lomakkeen täyttäminen vähentää potilaan kokemaa pelkoa. Vaikutus on vielä suurempi, jos hammaslääkäri tarkastaa lomakkeen potilaan nähden ja ottaa sen puheeksi.
 Tämä otettiin huomioon tutkimuksessa, jonka tulokset yllättivät Lahden täysin.
 — Virtuaalirentoutuksella oli selvästi pelkoa vähentävä vaikutus. Täytyy sanoa, että en heti ihan uskonut, että sillä on vaikutusta.
 "Ahdistus putosi puoleen"  Virtuaalirentoutukseen osallistunut nainen
 Virtuaalirentoutus vähensi erityisesti naisten hammashoitopelkoa. Miehillä väheni hoitoa ennakoiva pelko, kun naisilla lieventyi sekä hoitoa ennakoiva pelko että hoitotoimenpiteisiin liittyvä pelko.
 — Naiset käyttävät hammashoitopalveluita useammin ja myös pelkäävät useammin kuin miehet. Vaikka otimme huomioon, että naiset pelkäävät enemmän, siitä huolimatta vaikutus oli isompi. Emme ole keksineet, mistä se johtuu, Lahti sanoo.
 Tutkittavien joukossa oli mukana myös erityisen paljon hammashoitoa pelkääviä. He saattoivat olla esimerkiksi potilaita, jotka tulivat Kalasatamaan särkyvastaanotolle, vaikka eivät normaalisti käy hammashoidossa, Lahti arvelee.
 Alustavien tulosten mukaan kovasti hammashoitoa pelkäävillä virtuaalirentoutus näyttäisi toimivan vielä paremmin kuin vähemmän pelkäävillä.
 — Uskon, että virtuaalirentoutus voisi toimia tukena juuri sellaisille potilaille, jotka pelon takia eivät muuten käy hammaslääkärissä, Lahti sanoo.
 "Pitäisi olla aina hoidon jälkeenkin tällainen rentoutus. Tällaisen avulla olisi mahdollisuus hoidon jälkeen pyyhkiä mielestä hoidon ikävät vaikutukset"  Virtuaalirentoutukseen osallistunut
 Helppo keino saada pelokkaat takaisin hammaslääkäriin
 Joka kymmenes suomalainen pelkää hammashoitoa erittäin paljon. Hammashoitopelon vakavin seuraus on säännöllisen hammashoidon välttäminen, joka voi johtaa vaikeisiin suusairauksiin.
 Suun terveyden huonontuessa häpeä kasvaa, minkä vuoksi hoitoa välttelee yhtä enemmän. Se puolestaan johtaa helposti hoidon vaikeutumiseen ja edelleen pelon lisääntymiseen. Näin  hammashoitopelon kierre  toimii.
 Hammashoitopelon ja hammaslääkärikäyntien yhteyttä selvittäneessä  pitkittäistutkimuksessa  niillä suomalaisilla aikuisilla, joiden hammashoitopelko kasvoi vuosien 2000 ja 2011 välillä, oli jopa viisinkertainen todennäköisyys alkaa käydä hammashoidossa epäsäännöllisesti.
 Toisaalta ne, joilla pelko saatiin näiden vuosien aikana vähenemään, alkoivat käymään kuusi kertaa todennäköisemmin säännöllisesti hammashoidossa. Siksi tarvitaan helposti toteutettavia keinoja hammashoitoa pelkäävien auttamiseksi, Satu Lahti sanoo.
 Rentoutuminen on Lahden mukaan yksi peruskeino pelkojen hoidossa. Rentoutumisen tiedetään vähentävän pelon ja myös kivun kokemusta.
 — Hammashoitopelon hoitaminen yksilöllisesti ja ajan kanssa on kaunis ajatus, mutta realiteetti on se, että pitää löytää edullisia, helppoja ja toimivia konsteja. Se on se juttu. Virtuaalirentoutus tapahtuu parissa minuutissa odotushuoneessa eikä vie hoitohenkilökunnan aikaa, Lahti toteaa.
 Lahden vetämän tutkimuksen alustavat tulokset on julkaistu  Journal of Dental Research -lehdessä .
 Lue myös:
 Nipsu-koira on töissä hammaslääkärissä – pelkääväkin potilas rauhoittuu, kun se hyppää syliin
 Hammaslääkäripelko halutaan kitkeä kokonaan pois – lapset nukutetaan entistä herkemmin
 Joka kolmas pelkää hammaslääkäriä – kauhutarinat lietsovat kammoa

Hammashoitopelkoa onnistuttiin vähentämään virtuaalirentoutuksen avulla — "En heti ihan uskonut, että sillä on vaikutusta"


Summary: Työllisyystoimien on oltava avainasemassa tulevina vuosina, virasto toteaa.

Suomi on vaarassa rikkoa EU:n vakaus- ja kasvusopimuksen ennaltaehkäisevän osan sääntöjä, joilla varmistetaan julkisen talouden vakaus, arvioi Valtiontalouden tarkastusvirasto (VTV). Kun julkista taloutta tasapainotetaan, työllisyyttä parantavien toimien valmistelu ja onnistunut toteutus ovat avainasemassa, VTV suosittelee.
 VTV:n tiedotteen mukaan näyttää, että julkisyhteisöjen rakenteelliseen jäämään saattaa syntyä säännöstön kannalta merkittävä poikkeama. Toisaalta raja-arvon ylitys, josta poikkeama syntyy, on tämänhetkisten tietojen valossa pieni.
 VTV arvioi, että julkiset menot ovat ensi vuonna kasvamassa nopeammin kuin EU-säännöt sallivat. Jotta Suomi voi tulevina vuosina varmistaa finanssipoliittisten sääntöjen noudattamisen, työllisyyttä tulisi lisätä. VTV:n mukaan hallituksen tavoite 60 000 uudesta työllisestä vuoteen 2023 mennessä on mahdollista.
 – Sääntöjen noudattamiseen vaikuttaa muun muassa se, että hallituksen kertaluonteinen tulevaisuusinvestointiohjelma alkaa vuonna 2020. Lisäksi hallitus lisää pysyviä menoja aiemmin kuin hallituksen päättämät veronkorotukset tuovat lisätuloja. Vaikka arvioihin sisältyy epävarmuutta, kehotamme valtioneuvostoa huomioimaan merkittävän poikkeaman riskin, ekonomisti  Leena Savolainen  sanoo tiedotteessa.
 Tarkastusvirasto julkaisee ensi kuussa vielä laajemman finanssipolitiikan valvonnan raportin.

Tarkastusvirasto: Suomen julkiset menot kasvamassa nopeammin kuin EU-säännöt sallivat


Summary: Maanantaina uhkaava postilakko hidastaisi merkittävästi pakettien ja kirjeiden saapumista perille. Posti sanoo, ettei se ole palkannut lisää vuokratyövoimaa mahdollisen lakon ajaksi lajittelukeskuksiin ja jakeluun.

Postilakko on entistä lähempänä, sillä yrityksistä huolimatta työnantajien Palta ja Posti- ja logistiikka-alan työtekijäliitto PAU eivät ole lähentyneet työehtosopimusneuvotteluissa.
 Osapuolet ovat taas aamulla valtakunnansovittelija  Vuokko Piekkalan  luona etsimässä kiistaan ulospääsyä.
 Sen keskiössä on pakettien lajittelijoiden tes-sopimuksen ehdot.
 Postin poikkeustilanteiden johtaja  Jarmo Ainasoja  sanoo, että Posti ei ole palkannut lisähenkilökuntaa hoitamaan pakettien ja kirjeiden lajittelua ja jakelua, jos postilakko alkaa maanantaina.
 PAUn puheenjohtaja  Heidi Nieminen  sanoo, että Posti palkkaa tällä hetkellä runsaasti vuokratyövoimaa eri puolilla Suomea rikkomaan lakon vaikutuksia ja erityisesti Posti haalii työntekijöitä pakettien käsittelytehtäviin. PAUn mukaan myös Virosta on tulossa työntekijöitä harjoittelemaan näitä tehtäviä.
 Ainasojan mukaan Posti on sitoutunut siihen, että henkilökuntaa ei lisätä aikaisemmin jo ilmoitetusta.
 Tilapäistyövoimaa koko henkilöstöstä on noin kymmenesosa.
 – Siinä määrässä pysytään, tätä ei ole tarkoitus ylittää.
 Henkilökuntaa on kuitenkin luonnollisesti tavanomaista vähemmän, jos lakko alkaa.
 Ainasoja sanoo, että pienelläkin henkilömäärällä paketteja pystytään käsittelemään helposti, koska pakettien käsiteltävyys on yleensä hyvä.
 Paketit viivästyvät monta päivää
 Jos lakko alkaa ensi maanantaina ja kestää ilmoitetut kaksi viikkoa, pakettien kulkeminen viivästyy kotimaassa useita päiviä.
 – Voidaan puhua useiden päivien viiveistä pakettien kohdalla, jos lakko toteutuu ilmoitettuna.
 Sama pätee ulkomaille lähetettäviin paketteihin, mutta Ainasoja sanoo että paljon riippuu siitä, miten lähipäivät neuvotteluissa etenevät. Tiedot pakettien kulusta täsmentyvät neuvottelujen edetessä.
 Kirjeet ovat perillä ehkä ensi vuonna
 Kirjepostissa sen sijaan viiveet voivat olla viikkoja. Ja pahimmillaan ne saattavat olla perillä vasta ensi vuoden puolella.
 – Paperinen viestintä on haasteellisempaa. Voidaan puhua useidenkin viikkojen viiveestä, jos jakelutoimipaikka on kiinni, ja sinne ei saada kirjeitä ja postikortteja toimitettua, viiveet voivat olla useita viikkoja.
 Arvio muuttuu sen mukaan, paljonko postia tulee jakelukeskuksiin käsiteltäväksi. Asiakas voi helpottaa käsittelyä huolellisilla merkinnöillä.
 – Jos osoite on selkeästi kirjoitettu, niin että lajittelukone voi sen lukea helposti, se nopeuttaa käsittelyä jakelukeskuksissa. Tärkeätä on, että jakelukeskusten ei tarvitse selvitellä osoitteita, Ainasoja vinkkaa.
 Verkkokaupan paketit ehtivät jouluksi, jos lakko ei pitkity
 Jos lakko kestää kaksi viikkoa, joulun verkkokaupan paketit ehtivät perille, Posti arvioi.
 Paketin tilauksessa on tärkeätä, että verkkokaupasta tilatussa paketissa on asiakkaan oikea puhelinnumero selkeästi kirjoitettuna. Jos Postin asiakas itse lähettää paketin, on oleellista, että se on hyvin pakattuna vahvassa pahvilaatikossa.
 Kirjeissä ei saisi olla ulkonemia, ja niihin kannattaa vaikka laittaa kaksi pahvia, jos kirjeen sisällä on epätyypillisen muotoinen sisältö.
 Kuluttajilta toivotaan kärsivällisyyttä mahdollisen lakon koittaessa. Postin verkkosivuilta voi seurata, miten häiriöitä on esimerkiksi eri puolilla Suomea.
 – Kuluttajilta toivotaan malttia. Posti päivittää verkkosivujaan kaksi kertaa päivässä, mistä voi tarkistaa yleisen häiriötilanteen lakon aikana, Ainasoja kertoo
 Aikakauslehdet ja sanomalehdet jäävät todennäköisesti jakamatta
 Jos lakko päättyisi kahden viikon kuluttua, vie kuitenkin jonkin aikaa ennen kuin kaikki palaa ennalleen. Jos lakko kestäisi yli kaksi viikkoa, sen vaikutusta postipakettien ja kirjeiden kuljetuksiin arvioidaan uudestaan.
 Ainasoja uskoo, että pakettijakelu ehtii toipua ennen joulua, jos lakko ei pitkity. Joulukorit ja paketit Posti yrittää hoitaa mahdollisimman hyvin, eikä jouluposti ole vaarassa, jos lakko ei veny.
 Lehtien varhaisjakelu ei ole työtaistelun piirissä, ja sitä hoitaa moni jakelija. Varhaisjakeluun lakolla voi olla vaikutuksia alueilla, joissa postin perustuotteita jaetaan yhdessä sanomalehtien kanssa.
 Postin päivällä kannettavat aikakauslehdet ja sanomalehdet jäävät todennäköisesti jakamatta.
 Kaupan liitto: Kannattaa katsoa mitä jakelijaa käyttää
 Vähittäiskaupan kannalta tilanne on harmittava, sanoo Kaupan liitto. Sitä se on myös kuluttajan kannalta, koska kuluttajat ovat jo tottuneet siihen, että verkkokaupan paketin saa kotiin muutamassa päivässä, Kaupan liitto katsoo.
 – Kuluttajan usko verkkokauppaan saattaa horjua, mutta kuluttajajlan kannalta hyvää on se, että verkkokaupan pakettien jakelijoita on useampia, sanoo edunvaltontajohtaja  Tuula Loikkanen  Kaupan liitosta.
 Kun kuluttaja tilaa jotain verkkokaupasta, hän voi valita, mitä jakelijaa paketilleen käyttää. Onko se esimerkiksi Posti, Matkahuolto, PostNord tai DHL.
 Kaikki jakelijat eivät ole kaikkien verkkokauppojen käytöstä, vaan eri kaupoilla on eri jakelijoita, Loikkanen selventää.
 – Tästä eteenpäin kuluttajan kannattaa kiinnittää huomiota siihen, mitä jakelijaa käyttää, Loikkanen sanoo.
 Jos lakko venyisi ja jatkuisi yli kaksi viikkoa, niin se voisi tuntua melkoisesti myös kauppojen alennustapahtuman Black Fridayn verkkokauppamynnissä, Kaupan liitosta sanotaan. Black Friday on tänä vuonna 29. marraskuuta.
 Neuvottelut ovat olleet jumissa
 Neuvottelut ovat olleet tahmeat ja niissä ei ole toistaiseksi edistytty valtakunnansovittelijan toimistossa. Palvelualojen työnantajat Palta ry:n neuvottelijana on toimitusjohtaja  Tuomas Aarto .
 Työntekijöitä edustaa Posti- ja logistiikka-alan unioni PAUn puheenjohtaja Heidi Nieminen.
 PAU on sanonut että lakko alkaa, jos tes-neuvotteluissa ja pakettien lajittelijoiden työehdoista ei päästä sopuun.
 Posti ja Palta ovat vedonneet kiristyvään kilpailuun ja kirjepostin vähenemiseen, mikä vaatii joustoa työehdoissa.
 Paltan mukaan tavoite on muuttaa nykyistä työehtosopimusta lähemmäksi Medialiiton ja Teollisuusliiton välistä jakelualan sopimusta. Mutta sopimuksena PAUlla säilyisi oma, nykyinen Viestinvälistys- ja logistiikka-alan työehtosopimus. Sopimuskauden aikana henkilökohtaisia palkkoja sekä ilta- ja yötyölisiä vastaava ansiotaso säilyy, toimitusjohtaja Aarto täsmentää.
 PAUn mukaan työnantaja haluaa repiä nykyisen työehtosopimuksen ja korvata sen Teollisuusliiton ja Medialiiton välisellä jakelua koskevan työehtosopimuksen määräyksillä.
 Työntekijäliiton mukaan se tarkoittaisi matalapalkkaisten työntekijöiden kaikkien työehtojen heikennystä: alempia palkkoja, pidempää työaikaa ja elämää haittaavia työaikamalleja.
 Puheenjohtaja Nieminen täsmentää, että työnantajan esitys tarkoittaisi nykyisiin työaikoihin, työtekijästä riippuen, 150–250 tunnin lisäystä vuosityöaikaan ilman että siitä korvattaisiin mitään.
 Lakossa olisi noin 9 000 työntekijää. Neuvottelujen piirissä on noin 10 000 työntekijää. Suurin osa toimii postinjakelutehtävissä.
 Lue lisää:
 Analyysi: Postin työehtoneuvotteluissa taistellaan nyt työntekijöiden sieluista – työntekijäliitolta vaaditaan miljoonakorvausta
 Postin työriidan sovittelussa ei päästy eteenpäin
 Kuljetusalan liitot valmiita tukilakkoihin, jos Posti käyttää vuokratyöntekijöitä lakon aikana
 Posti: Lähetykset viivästyvät jopa viikkoja, jos kaavailtu lakko toteutuu

Postilakko on entistä lähempänä: Paketit uhkaavat viivästyä useita päiviä, kirjeet menevät perille ehkä vasta ensi vuonna


Summary: Demarien heikentyvä kannatus alkaa hermostuttaa ennen pitkää puolueväkeä, arvioi politiikan toimittaja Riikka Uosukainen.

Uusi hallitus saa yleensä nauttia vaalien jälkeisistä kuherruskuukausista ja ministeripostien tuomasta medianäkyvyydestä. Niin on käynyt pääministeri  Antti Rinteen  (sd.) viisikollekin.
 Punavihreän hallituksen alkutaipaleeseen ei sisälly merkittävää dramatiikkaa tai kansakuntaa kohahduttaneita mokia, mutta siitä huolimatta sosiaalidemokraattien kannatus on kulkenut alamäkeä. Puolueen kannatuksesta on sulanut viime kevään eduskuntavaalitulokseen verrattuna lähes neljä prosenttiyksikköä.
 Ylen tuoreimmassa kannatusmittauksessa SDP  saa 13,9 prosentin kannatuksen. SDP oli kevään eduskuntavaalien ykköspuolue, mutta nyt, seitsemän kuukautta myöhemmin, sen edellä on kannatusmittauksen mukaan kolme puoluetta, perussuomalaiset (23,0 %), kokoomus (17,3 %) ja vihreät (14,2 %).
 Hallituksen suurin puolue on, ainakin hetkellisesti, vihreät. Se on erittäin kiusallinen asetelma hallitustyötä johtaville sosiaalidemokraateille.
 Pääministeripuolueen kannatus sulaa edellistä hallitusta nopeammin
 Edellisen hallituksen pääministeripuolue keskustan kannatus putosi yhtä reippaasti vasta 2017 loppupuolella kun hallituksen kannatuspohja ja sitä myötä uskottavuus mureni. Keskusta ja kokoomus jatkoivat perussuomalaisten hajaannuksen jälkeen hallitusyhteistyötä  Timo Soinin  ja muiden sinisten ministerien kanssa.
 Nykyisen pääministeripuolueen kannatus on hiipunut alaspäin kesän aikana, mutta suurin pudotus näkyy syys–lokakuussa.
 Kannatussiirtymistä näkyy, että erityisesti työväestö ja naiset ovat kääntyneet muualle. Osa duunarimiehistä istuu nyt katsomossa, nukkuvien puolueen tukena tai on siirtynyt perussuomalaisiin.
 Perussuomalaisten nousu on jatkunut. Puolue imee kannatusta demarien lisäksi keskustasta, kokoomuksesta ja nukkuvista. Kannatusmittauksen suurimman puolueen ero on seuraavaksi suurimpaan puolueeseen lokakuun mittauksessa lähes kuusi prosenttiyksikköä.
 Hoitajamitoitus syö myös SDP:tä
 SDP:n kannattajien siirtyminen katsomoon voi kertoa pettymyksestä vaalilupausten herättämiin suuriin odotuksiin. Nykyinen perhe- ja peruspalveluministeri  Krista Kiuru  (sd.)  piti hoitajamitoitusta vaalien edellä “helppona hommana ”, vain lauseena laissa.
 Pääministeri Antti Rinne  joutui myöntämään syksyllä, ettei kaivattuihin tuhansiin hoitajiin  ja lääkäreihin ole tällä vaalikaudella rahaa.
 Ammattiyhdistysliikettä suututtanut aktiivimalli on julistettu kuolleeksi, mutta hallitusohjelman tavoitteet 60 000 uudesta työpaikasta ja 75 prosentin työllisyysasteesta ovat vasta valmisteilla. Työllisyysryhmien tuloksia pitää niitäkin odottaa ainakin ensi vuoteen.
 Rinnettä itseään on syytetty sammakoista, nopeasta ajattelusta julkisuudessa, joita on pitänyt myöhemmin selitellä. Esimerkiksi vasemmistoliiton kansanedustaja  Merja Kyllönen  ihmetteli syksyllä pääministerin lausuntoja hoitajamitoituksesta ja sekaantumista Postin työehtokiistoihin.
 Vanhat valtapuolueet jäävät nykykeskustelussa sivuun
 Lisäksi suomalaisten arkipuheissa vellovat suuret keskusteluteemat hyödyttävät tällä hetkellä perussuomalaisia ja niiden vastavoimaksi nousseita vihreitä. Ilmasto-, ruoka- ja maahanmuuttoteemat jakavat suomalaiset aiempaa kiivaammin eri leireihin, joiden väliin vanhat valtapuolueet, myös demarit putoavat.
 Vihreiden kannatus heikkeni hieman edellisestä mittauksesta, mutta SDP:ta suurempi kannatus vahvistaa puolueen asemaa hallituksessa.
 Sosiaalidemokraattien kannatuksen pudotus voi olla ohimenevä, mutta kesästä jatkunut alamäki ei näytä hyvältä. Antti Rinteelle se voi olla kohtalokasta. Rinne nousi sairasvuoteelta pelastamaan vaalit, mutta hänen henkilökohtainen vetovoimansa ei kanna puoluetta.
 Heikentyvä kannatus alkaa hermostuttaa ennen pitkää puolueväkeä. Nousua haetaan usein puheenjohtajan vaihdoksesta.
 Lisää aiheesta:
 Ylen kysely: Perussuomalaisten kannatuksessa kunnon hyppäys, demarien alamäki vain jatkuu

Analyysi: Mikä Rinteen demareita hyydyttää? Vihreätkin suositumpia